RTCG - Radio Televizija Crne Gore - Nacionalni javni servis :: Region :: "Moja vlada će ukinuti takse"\nKURTI PORUČIO 17. 10. 2019. 19:53 >> 19:55 4\n"Moja vlada će ukinuti takse"\nKandidat Samoopredjeljenja za premijera Kosova Aljbin Kurti rekao je da će njegova vlada, ukoliko bude formirana, ukinuti kosovske takse na robu iz Srbije i Bosne i Hercegovine i uspostaviti reciprocitet sa Srbijom i dodao da je to normalan način bilateralnog odnosa.\n"Ako roba sa Kosova, sa obrascem u kome piše Republika Kosovo, ne može ući u Srbiju, onda neće ni srpska roba da uđe na Kosovo. Tarifa na robu iz Srbije samo je dodatno podigla cijenu te robe", rekao je Kurti u intervjuu za nedjeljnik "NIN".\nKurti je naveo da Kosovo mora "staviti do znanja" da diplomatska akcija Srbije koja dovodi do povlačanja priznanja Kosova ne može dovesti do početka novih pregovora, a "još manje do dogovora ili primirja".\n"Srbija mora da preuzme odgovornost i za to ćemo tražiti pomoć međunarodnih partnera, EU i SAD", kazao je Kurti i dodao da je Kosovu potrebna zvanična izjava Srbije da "neće raditi protiv učlanjenja Kosova u međunarodne organizacije".\nGovoreći o formi pregovora, Kurti je rekao da novi pregovori treba da podrazumijevaju tri principa, a to su da "nema dogovora bez dijaloga, da nema dijaloga sa mapama oko teritorija i da se oko mapa pobrinu eksperti za demarkaciju granice, a ne političari".\nOn je kazao da je predsjednik Kosova Hašim Tači radio, kako je istakao, protivustavno dok je pregovarao sa predsjednikom Srbije Aleksandrom Vučićem oko teritorija, jer za međunarodne pregovore i sporazume mandat ima vlada i premijer, koji polažu račune Skupštini, a ne predsjednik.\n"Ja sam spreman i voljan da čujem zahtjeve o pravima građana, ali ne i apetite Beograda o teritorijama", istakao je Kurti.\nOn je ocijenio da se ideja o Zajednici srpskih opština (ZSO) "ne može ostvariti", zato što je, kako je rekao, protivustavna, kao i da svoja građanska i nacionalna prava Srbi sa Kosova mogu da ostvare kao ravnopravni građani kroz institucije Kosova.\n"ZSO je mrtvo slovo na papiru. Ustavni sud Kosova je 2015. godine proglasio da je ZSO u suprotnosti sa Ustavom Kosova u 23 člana. Pritom, nijedan Srbin sa Kosova nije protestovao, nego samo Beograd", ocijenio je Kurti.\nOn je rekao da priznaje rezultate izbora, ali da ne može da prizna glasanje pod, kako je naveo, pritiskom i rezultate koji se postižu "donošenjem kutija sa hiljadama glasačkih listića iz Srbije". "To nije demokratija, to je manipulacija", ocijenio je Kurti.\n"Što u ovom slučaju može biti Srpska lista, ali to ne mora da bude po svaku cijenu njihov član", naveo je Kurti za "NIN".


Euractiv Arhiva - Biznis i Finansije\nby bifadmin 4. februara 2015.\nDa li su američki predsednik Barak Obama i stranka radikalne levice Siriza u Grčkoj na istoj liniji? Obamino istupanje protiv štednje u Grčkoj odražava jasan stav njegove administracije ali se iza toga kriju i drugi, unutrašnji razlozi. Obama, između ostalog, mora da odbrani svoje odluke u vezi sa budžetom a brine ga i mogućnost izbijanja nove krize u Evropi. SAD, takođe, ne bi volele da vide oslabljenu i marginalizovanu Grčku kako se približava Rusiji.\n4. februara 2015. 0 komentar\nDve godine nakon što je britanski premijer Dejvid Kameron (David Cameron) izložio svoju viziju reformisane Evropske unije i obećao Britancima da će na referendumu odlučiti da li ostaju ili izlaze iz EU, podeljena su mišljenja da li se London približio ili udaljio od tzv. bregzita (Brexit). Neki smatraju da je Britanija bliža „bregzitu“ samim tim što je to pitanje pokrenula, dok se drugi ne slažu i napominju da EU radi na većini reformi koje je Kameron tražio. Istovremeno se ukazuje da se Britanija zbog konfrontirajućeg stila u pregovorima izoluje od tradicionalnih saveznika i predlaže zvaničnom Londonu da zajedno sa evropskim partnerima traži rešenja za zajedničke probleme.\nTržište električne energije u Srbiji biće od 1. januara potpuno otvoreno, što znači da će domaćinstva moći da izaberu snabdevača strujom. Domaćinstva će imati pravo da se strujom snabdevaju na slobodnom tržištu, ako procene da im je to isplativije, ali ne i obavezu, odnosno moći će i posle 1. januara da ostanu na javnom snabdevanju. Promena snabdevača biće besplatna, trajaće najviše 21 dan i ceo postupak sprovodiće novi snabdevač a ne kupac struje. Ne očekuje se da se veliki broj domaćinstava odluči da promeni snabdevača strujom. Veću zaštitu kupaca struje i potpunu primenu Trećeg energetskog paketa EU obezbediće novi zakon o energetici o čijem predlogu Skupština Srbije počinje raspravu 26. decembra.\nMleko u Srbiji je zdravo i bezbedno i nepotrebno je bilo dizati toliku „prašinu“ oko aflatoksina u njemu, ocenjeno je 1.marta na skupu u Privrednoj komori Srbije (PKS) koji je okupio proizvodjače mleka i stočne hrane. Još uvek nema preciznih podataka o šteti koja je nastala u prethodnim nedeljama, ali su neke procene da će to biti oko 50 miliona evra mesečno. Prema ocenama svih učesnika okruglog stola, afera oko aflatoksina koju su izazvali „neki lobiji“, ali i novinari svojom „površnošću“ velika je opasnost da „neko drugi“ preuzme i ugrozi poziciju koju je Srbija imala u regionu CEFTA. Nakon Makedonije koja se nedavno oglasila zbog kukuruza sa povišenim nivoom aflatoksina, uvezenog iz Srbije, oglasila se i Nemačka u kojoj je zaraženi kukuruz iz Srbije stigao do 3.500 gazdinstava.\nNezaposlenost mladih u EU neće više biti kritično pitanje jer im se novim projektom garantuje ponuda radnih mesta, obuka ili dalje usavršavanje, odlučeno je 28. februara na sastanku Saveta ministara EU za socijalnu zaštitu. Nova šema, koju će svaka država prilagoditi sopstvenim potrebama, zove se „Garancija evropskoj omladini“ i odnosi se na mlade ljude koji su bez posla više od 4 meseca. Cilj je da se mladima pruži prilika da se usavršavaju, zaposle ili stažiraju, i da se do 2014. pronadje posao za 2 miliona nezaposlenih omladinaca, prenosi EurActiv.com.\nUmesto čekanja da im službenik na granici „lupi pečat“ u pasoš, gradjane Srbije koji često putuju u EU od 2017. godine očekuje znatno brža kontrola pasoša. Evropska komisija predložila je paket propisa o „pametnim granicama“ koji predvidja uvodjenje sistema za automatsku proveru putnih dokumenata u vidu malih skenera. Očekuje se da će modernizovani sistem ubrzati kontrolu, sprečiti ilegalne prelaske granice i omogućiti da se uoče oni koje se u EU zadržavaju duže nego što je dozvoljeno.


Kijev tvrdi da je kod Višinskog pronašao 200.000 dolara i pištolj - Sputnjik Srbija\n16:59 28 Februar 2021\n22:01 07.06.2018 Preuzmite kraći link\nSavet za bezbednost Ukrajine saopštio je da je otkrio bankovni sef rukovodioca portala RIA Novosti Ukrajina Kirila Višinskog, u kojem su navodno bili „predmet koji podseća na pištolj ’brauning 1906‘“, 200.000 dolara i radni ugovor Višinskog i MIA „Rusija sevodnja“ o rukovođenju predstavništvom Agencije na teritoriji Ukrajine.\nPres-služba Agencije smatra da je čudno to što kod Višinskog nije pronađen tenk.\nGeneralni direktor MIA „Rosija sevodnja“ Dmitrij Kiseljov je ukazao na to da je reč o pokušaju da se ruski novinar satanizuje.\n„Od Višinskog prave lik komesara s revolverom. Rusija nipošto ne naoružava novinare“, rekao je Kiseljvo.\nsef, dolari, pištolj, RIA Novosti Ukrajina, MIA Rosija Sevodnja, Kiril Višinski, Dmitrij Kiseljov, Ukrajina


"Ako plane jedna iskra" - novo upozorenje iz EU - BIGportal.ba\n19 Aprila, 2021 19 Aprila, 2021 06933\nNa granici sa Ukrajinom trenutno je najveće prisustvo ruskih vojnih trupa ikada zabeleženo.\nKada rasporedite toliko trupa, iskra može da bukne, ocenio je šef diplomatije EU Žosep Borelj.\nSavet EU zaključuje da se na granici sa Ukrajinom i na Krimu nalazi 150.000 ruskih trupa i da je rizik od daljeg pogoršanja sukoba prisutan.\n“Pohvaljujemo Ukrajinu zbog uzdržanosti i pozivamo Rusiju na deeskalaciju tenzija”, rekao je Borelj.\nŠef diplomatije EU je posle sastanka ministara spoljnih poslova EU ponovio jedinstven stav Unije kojim se podržava suverenitet i teritorijalni integritet Ukrajine, uključujući i nepriznavanje ”nelegalne aneksije Krima” i podršku punoj primeni dogovora iz Minska.\nPored poziva na zaustavljanje gomilanja vojnih trupa na ukrajinskoj granici, Savet EU pozvao je vlasti u Moskvi da osuđenom lideru ruske opozicije Alekseju Navaljnom odmah obezbede pristup zdravstvenih radnika kojima on može da veruje.\n“Ruske vlasti su odgovorne za bezbednost Navaljnog i njegovo zdravlje”, kaže Borelj.


Bivio : hoteli blizu, fotografije, adresa, Швајцарска plan, blizu, rezervacija\nNa 4 minuta hodom udaljenosti od centra, ovaj hotel u ulici Vea Valletta 26 sa pozicijom istok za grad Bivio, idealan je za otkrivanje svih lepota grada, bez obzira da li ostajete samo nekoliko dana iNastavakli planirate duži boravak.Stil hotela Hotel Grischuna je Povoljan, a pruža pun komfor i usluge kao što su: n.a.. Sakrijte\nHotel Post ima 47 soba/e/u. Cene se kreću od 6 929 dinar - Srbija za najjeftinije sobe, ali na raspolaganju su sobe svih kategorija: od soba tipa Room do soba tipa Room.Nalazi se u ulici JulierstraßeNastavak 64, pozicija mu je sever za grad Bivio, a od centra je udaljen samo 3 minuta hodom.U hotelu Hotel Post pronaći ćete sve usluge koje treba da ima hotel kategorije tri zvezdice za grad Bivio: Restoran, Room Service, Bar, Novine, Perionica, Posluženje doručka u sobi , Besplatan parking. Stil ovog hotela je Povoljan.U njemu postoji brza internet konekcija.Uživajte u pogodnostima koje ovaj hotel pruža, kao što je na primer sauna. Ovaj hotel pruža i posebne pogodnosti, kao što je na primer: menjačnica.Napomena:U ovom hotelu biće Vam na raspolaganju besplatan parking.Sakrijte\nStil hotela Hotel Solaria je Porodičan, a pruža pun komfor i usluge kao što su: Restoran, Bar, Teniski teren, Poslovni centar, Besplatan parking. Pozicija ovog hotela je sever za grad Bivio, a nalazi Nastavakse u ulici Julierstrasse 43, na samo 4 minuta hodom od centra grada.Sa kapacitetom od 32 soba/e svih kategorija (od soba tipa Room do soba tipa conferenceRoom), Hotel Solaria nudi cene koje se kreću od 12 005 dinar - Srbija .Ovaj hotel pruža i posebne pogodnosti, kao što je na primer: garaža.Možete da se opustite zahvaljujući pogodnostima koje nudi hotel, kao što je na primer sauna. Deo je lanca ON.U njemu postoji brza internet konekcija.Još korisnih informacija:U ovom hotelu biće Vam na raspolaganju besplatan parking.Sakrijte\nStil hotela Wohnung La Giüglia je Povoljan, a pruža pun komfor i usluge kao što su: n.a.. Na 5 minuta hodom udaljenosti od centra grada, ovaj hotel se nalazi u ulici Gravella 207, a pozicija mu je sevNastavakeroistok za grad Bivio. Sve to ga čini idealnim za otkrivanje grada i okoline.Sakrijte\nStil hotela Hotel Guidon Apartments je Povoljan, a pruža pun komfor i usluge kao što su: Restoran, Teniski teren, Perionica, Besplatan parking, Ekspres prijava/odjava gostiju. Pozicija ovog hotela je Nastavaksever za grad Bivio, a nalazi se u ulici Julierstrasse 1, na samo 7 minuta hodom od centra grada.Ovaj hotel pruža i posebne pogodnosti, kao što je na primer: terasa.U njemu postoji brza internet konekcija.Uživajte u pogodnostima koje ovaj hotel pruža, kao što je na primer sauna. Korisne informacije:U ovom hotelu biće Vam na raspolaganju besplatan parking.Sakrijte


Apel iz CJB Banjaluka: Zamijenite lične dokumente na vrijeme - mojKontakt portal - Radio Televizija Kontakt\nRok važenja ističe za 222.107 ličnih karata, 102.825 vozačkih dozvola i 40.183 putnih isprava, saopšteno je iz CJB-a Banjaluka.\nOd januara do septembra policiji je podneseno novih 81.894 zahtjeva za izdavanje ličnih dokumenata, 37.926 zahtjeva za putne isprave i 44.989 za vozačke dozvole.\nU banjalučkom CJB-u podsjećaju da je za zamjenu lične karte potrebno priložiti staru ličnu i uplatu od 18 KM, te da je u slučaju da je lična karta nevažeća, odnosno istekao joj je rok važenja ili građani prvi put predaju zahtjev za izdavanje, treba priložiti uplatnicu od 18 KM, izvod iz matične knjige rođenih i uvjerenje o državljanstvu.\nUkoliko je lična karta izgubljena ili ukradena, uz propisanu uplatu od 18 KM treba priložiti izvod iz matične knjige rođenih, uvjerenje o državljanstvu i potvrdu nadležne policijske stanice da je slučaj prijavljen.\nKod ovog dokumenta treba dati tačnu izjavu u kojoj matičnoj službi je građanin upisan u matičnu knjigu rođenih i knjigu državljana kako ne bi došlo do kašnjenja zamjene dokumenata.\nZa zamjenu putne isprave potrebno je priložiti ličnu kartu, uplatu od 40 KM sa taksom od pet KM, a u slučaju zamjene putne isprave maloljetnicima potrebno je priložiti ličnu kartu roditelja, izvod iz matične knjige rođenih za maloljetnu djecu i uplatnicu od 40 KM sa taksom od pet KM.\nUkoliko građanim podnese zahtjev za izdavanje putne isprave uz dokaz o uplati od 200 KM i pet KM takse dokument će biti izrađen u roku od 48 časova.\nZa zamjenu vozačke dozvole potrebna je lična karta, stara vozačka i uplata od 60 KM i taksa od pet KM.\nPrilikom predaje zahtjeva za vozačku građanin ne smije imati neplaćene kazne u registru novčanih kazni, a ljekarsko uvjerenje se prilaže samo u slučajevima važenja vozačke dozvole kraće od 10 godina i prilikom zamjene vozačke dozvole kod vozača koji posjeduju “D” kategoriju.\nBanjalučki CJB podsjeća građane da je na lokacijama za izdavanje ličnih dokumenata angažovan dodatan broj radnika radi izbjegavanja gužvi, te da rad organizovan u dvije smjene od 7.00 do 20.00 i subotom od 7.00 do 13.00 časova, a sve informacije građani mogu dobiti pozivom na telefonski broj 051/337-155.


HomeDRUŠTVOPredsednik objavio ko sve i kada dobija novčanu pomoć u maju\n„Maj mesec u kojem ćete na najbolji mogući način da vidite rezultate svog rada ali i rezultate uspeha srpske države“ izjavio je predsednik Srbije Aleksandar Vučić u obraćanju građanima putem Instagram profila buducnostsrbijeav .\n„Već 6.maja idemo sa isplatom 30 evra pomoći podrške svim našim penzionerima ,zaslužili su, dan kasnije korisnicima socijalne pomoći i ljudima u zavodima za izvršenje krivičnih sankacija“,ističe Vučić.\n„Već 10. maja idemo na isplatu 50 posto minimalca našim preduzetnicima malim,mikro,srednjim i velikim preduzećima, navodi predsednik i dodaje „12. maja krećemo sa isplatom 30 evra svim ostalim građanima koji su se prijavili, a već 20. maja krećemo sa isplatom 100 evra za sve građane srpske nacionalnosti na Kosovu i Metohiji koji su se prijavili i razume se 200 evra za nezaposlene na Kosovu i Metohiji“.\nPredsednik navodi i da „Odmah posle toga idemo sa drugom tranšom od 600 evra za naše autoprevoznike“.\nDakle sve to je bilo moguće zahvaljujući vašem strpljenju ,vašem radu i vašem trudu .Istovremeno hoću da vas pozovem još jedanput da se vakcinišete i da pokušamo da završimo sa ovom epidemijom da je pobedimo onda ćemo imati još više uspeha i još bolje rezultate, zaključuje predsednik Srbije Aleksandar Vučić.


Minić: Dogadjaji sa niškim aerodromom razlog više za objavljivanje koncesije sa Vansijem\nBeta 2. aprila 2018. 11:35\nSaradnik Transparentnosti Srbija Zlatko Minić ocenio je danas da su preuzimanje niškog aerodrom i brojne javno izrečene tvrdnje da je to povezano sa koncesijom za Aerodrom „Nikola Tesla“ dodatni razlog da Vlada Srbije objavi ugovor sa koncesionarom, a posebno delove koji se odnose na obaveze koje je ona preuzela.\nU izjavi agenciji Beta, Minić je naveo da u to spadaju i eventualna ograničenja za niški aerodrom i preostale aerodrome.\n„Ne treba zaboraviti da je početkom godine (predsednik) Aleksandar Vučić izjavio da je sa Vensijem ‘ispregovarano’ da Niš, Ponikve i Morava ‘mogu porasti do milion putnika u sledećih 12 godina’. Pri tome nije razjašnjeno da li se ograničenje odnosi zbirno na sve aerodrome i da li je ‘dozvoljeno’ milion putnika svake godine“, naveo je Minić.\nOn je podsetio da je Vučić tada rekao da „su pustili“ niški aerodrom da se razvija, uprkos činjenici da menadžment tog aerodroma „nije shvatao da tako smanjuje brojke rasta Nikole Tesle“.\n„Bez objavljivanja ugovora, ili njegovih delova koji ne zalaze u poslovne tajne koncesionara ali se tiču obaveza Vlade i potencijalnih troškova po Srbiju, neće se odagnati sumnje da li ugovor sadrži potencijalno štetne odredbe. Takve odredbe mogu naneti direktnu štetu javnim finansijama, ali i ugroziti mnoge grane pivrede – industriju i turizam, ukoliko predvidjaju ograničenja u vezi sa razvojem aviosaobraćaja van Beograda“, rekao je Minić.\nPrema njegovoj oceni, objavljivanje ugovora treba da pruži odgovor da li Vlada preuzimanjem niškog aerodroma želi da ima potpunu kontrolu nad njegovim razvojem, kako bi omogućila brži razvoj beogradskog aerodroma i izbegla eventualne penale kakve je madjarska vlada svojevremeno plaćala koncesionaru.\nTreći Bašta Bazar u Dorćol Placu\nNa Fruškoj Gori aktivnosti Udruženje akcijaša Vojvodine


Napredni GIT koncepti za developere\nZa developera učenje rada sa Gitom se nekako podrazumeva. Rad sa lokalnim i udaljenim repozitorijumima, unos promena i upravljanje granama: ovo su neke osnove Gita koje bi trebalo da znate. Ali pored ovih osnova, Git pruža i neke naprednije komande koje će vam kao developeru definitivno olakšati život. Oni mogu poboljšati vašu produktivnost i rešiti neke ne tako neuobičajene probleme sa kojima se susrećete kada sarađujete na projektu sa drugim developerima.\nAko ste želeli da postanete profesionalac u radu sa Gitom, ovo su sigurno komande koje treba da znate.\nU današnjem tekstu ćemo vas provesti kroz nekoliko naprednih Git koncepata. Od git bisect do git rebase. Oni vam mogu uštedeti mnogo vremena koje provodite pretražujući Stack Overflow, kada dođe do problema sa kontrolom verzija.\nBrzo pronađite greške pomoću git bisect\nPretpostavimo da repozitorijum na kojem radite ima nekoliko neuspešnih testova zbog greške. Niko još nije uspeo da odredi uzrok ili commit koji ga je pokrenuo. Pronalaženje lošeg commit-a je posebno teško jer su i stotine drugih već napravljene u spremištu nakon poslednjeg radnog commit-ovanja.\nGit bisect vam omogućava da brzo pronađete commit koje je stvorio grešku u ovakvim situacijama. Kada obezbedite poznato „dobar“ i „loš“ commit, git bisect koristi binarnu pretragu da bi u najkraćem mogućem roku došao do prvog problematičnog commit-a.\nPokretanje operacije presecanja počinje sa komandom:\nMožete identifikovati referencu dobrog commit-a, gde je sve funkcionisalo kako se očekivalo, i lošeg commit-a, gde test ne uspeva, tako što ćete pregledati istoriju commit-ovanja koristeći ‘’git log’’. Morate da obezbedite ova dva commit-a da biste ih podelili koristeći sledeće dve komande.\nČim pokrenete ‘’git bisect bad’’, on proverava commit-ovanje na sredini između dobrih i loših commit-a, što vam omogućava da ga pregledate. Ako testovi i dalje ne uspevaju u proverenom commit-u, možete da obavestite bisect tako što ćete pokrenuti ‘’git bisect bad’’. S druge strane, ako je to dobar commit, pokrenite ‘’git bisect good’’.\nNakon ovog koraka, bisect ponovo proverava srednji commit između ažuriranih dobrih i loših commit-a tako da možete da pregledate kod i pokrenete testove da utvrdite da li je dobar ili loš. Nastavlja ovaj proces sve dok ne dođe do prvog lošeg commit-a.\nMožete da zaustavite operaciju presecanja i pređete na konačno urezivanje koristeći sledeću komandu\nIzaberite i primenite individualne commit-e pomoću git cherry-pick\nIako se to ne dešava često, ponekad naiđemo na scenarije u kojima želimo da izaberemo određeni commit iz druge grane u repozitorijumu i primenimo ga na onu na kojoj radimo.\nNa primer, možda ćete želeti da izaberete promene koje ste greškom uneli u drugu granu i primenite ih na željenu granu. Ili biste možda želeli da primenite rešenje koje je neko drugi pružio na granu na kojoj radite bez pisanja koda od nule. Ako koristite ‘’git merge’’ u ovakvim situacijama, on može primeniti promene koje nisu relevantne za vašu trenutnu granu.\nStoga, u takvim slučajevima, git cherry-pick može biti komanda koju treba da koristite.\nKada izvršavate ovu komandu, prvo bi trebalo da preuzmete referencu na commit koji želite da izaberete korišćenjem logova. Zatim pogledajte granu na kojoj želite da primenite izabrani commit.\nSada možete da primenite commit pomoću:\nAko želite da samo postavite izmene u ovu granu bez commit-ovanja, trebalo bi da koristite:\nVažno je napomenuti da korišćenje ove komande možda nije najbolji način delovanja u nekim slučajevima. U zavisnosti od toga kako koristite git cherry-pick, on može da kreira duplikate commit-a u vašoj grani. Commit-ovanje koje primenite takođe može da uvede nove bagove i greške u vašu granu. Dakle, ako rešite da koristite cherry-pick commit-e u vašem Git-u, uverite se da ste pre toga isprobali sve druge opcije.\nPromenite bazu grane pomoću git rebase\nObično koristimo ‘’git merge’’ komandu da kombinujemo izmene napravljene u dve grane repozitorijuma. Ako pogledamo istoriju commit-ovanja repozitorijuma nakon operacije spajanja, biće zbunjujuće pratiti preplitanja commit-a iz dve grane.\nŠta ako želimo da olakšamo praćenje istorije commit-ovanja našeg projekta tako što ćemo istoriju grane spajanja linearno uskladiti sa drugom? U tom slučaju možemo da koristimo ‘’git rebase’’.\nU nekoliko reči, odgovornost komande rebase je promena baznog urezivanja grane. Da vidimo na nekom konkretnom primeru šta to zapravo znači.\nRecimo da imate dve grane u svom spremištu: main i feature. Nakon kreiranja feature grane, vaš tim je dodao commit-e u obe ove grane. Sada želite da spojite granu feature sa main granom pre objavljivanja. U ovom trenutku, možete pokrenuti ‘’git rebase’’ na grani feature pre nego što je spojite pomoću ‘’git merge’’. On menja osnovu grane funkcije do poslednjeg commit-ovanja u vašoj main grani kao što je prikazano na slici ispod.\nKomanda rebase daje vašoj feature grani linearno kompatibilnu istoriju sa main granom, za razliku od ranije. Sada, ako pokrenete ‘’git merge’’, istorija commit-ovanja main grane će biti manje zbunjujuća i lakša za praćenje.\nKorišćenje ove komande je prilično jednostavno. Prvo pogledajte granu koju želite da ponovo bazirate. Onda pokrenite ovo.\nMeđutim, ‘’git rebase’’ je komanda koju treba da koristite sa oprezom jer ona ponovo piše (gazi) istoriju grane. Tokom procesa možete izgubiti korisne informacije sačuvane u istoriji grane. Takođe može imati negativan uticaj ako radite u grani sa mnogo saradnika. Dakle, najbolje je ograničiti upotrebu na lične grane osim ako niste 100% na istoj stranici sa svim članovima vašeg tima.\nLako izaberite fajlove za commit-ovanje pomoću git add -p\n‘’git add’’ komanda je jedan od osnovnih koraka u toku rada sa Git-om. On postavlja fajlove u direktorijum projekta koje treba commit-ovati. Koristimo različite verzije ove komande u zavisnosti od konkretne prilike.\n‘’git add <file-path>’’ za postavljanje fajlova na određenoj putanji\n‘’git add .’’ za postavljanje izmenjenih i novih fajlova\nAli ako želite da pregledate promene u svakoj datoteci deo po deo (kao zakrpe) pre nego što odlučite da li da ih postavite ili ne, možete da koristite komandu ‘’git add -p’’. Prikazuje izmene napravljene u fajlu u vidu pojedinačnih delova i traži od vas da izaberete da li da postavite svaku od njih ili ne.\nEvo izbora koje Git pruža za svaki deo. Trebalo bi da otkucate odgovarajuće slovo kada se od vas zatraži da potvrdite svoju odluku.\ny: postavi ovaj deo\nn: ne postavljaj ovaj deo\nq: quit; ne postavljaj ovaj deo ili bilo koji od preostalih delova\na: postavi ovaj deo i sve kasnije delove u fajlu\nd: ne postavljaj ovaj deo ili bilo koji od kasnijih delova u fajlu\ne: ručno editujte trenutni deo\nPromenite svoju poslednju commit poruku pomoću git commit –amend\nSigurno ste se zatekli u situaciji da želite da promenite svoj poslednji commit jer ste pogrešili ili ste zaboravili da dodate nešto važno? ‘’git commit --amend’’ vam omogućava da uradite upravo to.\nSa ovom komandom, možete promeniti svoju poslednju commit poruku ili kombinovati trenutno izvedene promene sa prethodnim commit-ovanjem bez kreiranja potpuno novog commit-a. Ovaj korak ne menja samo prethodno commit-ovanje; on zamenjuje commit potpuno novim.\nHajde da vidimo kako da koristimo ovu naredbu za izmenu commit-a.\nAko želite da promenite poruku:\nAko želite da kombinujete postepeno izmene, prvo dodajte izmenjene datoteke koristeći ‘’git add’’. Zatim izmenite poslednji commit na sledeći način:\nAko ste već push-ovali poslednji commit u udaljei repozitorijum, morali biste da koristite komandu ‘’git push --force-vith-lease’’ za push-ovanje modifikovanog commit-a.\nOpet, pošto ova operacija izmene menja istoriju commit-ovanja, trebalo bi da pazite kada i gde je koristite.\nU ovom tekstu smo predstavili nekoliko naprednih Git koncepata i komandi koje možete koristiti za efikasnu kontrolu verzija. Nadamo se da će vam oni biti od koristi kada naiđete na slične probleme poput onih o kojima smo ovde pisali.\nOsnovne Git konfiguracije koje mogu poboljšati vaš workflow 22 марта, 2022


03 februar 2012\tNegativ\nPartije su najtraženija roba u Srbiji: U strankama dva miliona građana?\nPrema pisanju Blica, ukoliko je verovati političkim strankama i njihovim sabiranjima, skoro dva miliona ljudi u Srbiji ima člansku knjižicu neke političke partije. Nije jasno, međutim, da li su osobe sa partijskim knjižicama članovi samo jedne partije ili istovremeno više njih, naime, često se dešava da ljudi za kratko vreme promene nekoliko partija – takvih slučajeva ima i u Bečeju koliko hoćemo – pa se dešava da ih njihove prethodne „gazde“ zaborave izbrisati sa spiska, otud je moguće da je broj od dva miliona netačan. Ako je ipak tačan, to znači da je svaki treći građanin ove države u nekoj partiji. Podaci CESID-a, s druge strane, ipak pokazuju da je svaki dvanaesti čovek član neke stranke i da u Srbiji nema više od pola miliona aktivnih vlasnika partijskih knjižica, a još je manje onih koji plaćaju članarinu strankama.\n03 februar 2012\tOgledalo\nU bečejskim trgovinama: Razne cene istih proizvoda\nVeć smo okrunili i prvi mesec u novoj godini koja je, kao i prethodna, donela nove cene.\nProjekat za mlade „Uključi se u život“: Aktivni mladi za bolji život\nProjekat „Uključi se u život – društveni aktivizam i saradnja među mladima“ u kom je učestvovala Kancelarija za mlade opštine sa kancelarijama za mlade iz Zrenjanina, Žitišta, Kikinde, Novog Bečeja i Nove Crnje, započet je u septembru prošle godine i završen je u januaru ove.\nSrušen spomenik kulture u Bečeju: Bila jednom jedna kuća Tan\nNedavno, krajem 2011. godine, u centru Bečeja srušena je kuća poznatih Bečejaca, Mora i Karolja Tana. Podsetimo da je Vlada Srbije kuću Tanovih proglasila spomenikom kulture.\n03 februar 2012\tČitalačka tribina\n03 februar 2012\tKaleidoskop\nIzložba Andraša Hanđe\nU utorak 14. februara u 19 časova u galeriji Krug Gradskog pozorišta biće otvorena izložba Andraša Hanđe, povodom 100. godišnjice njegovog rođenja. Izložba obuhvata oko 40 radova raznih tehnika.\nIzložbu će otvoriti Đeze Bordaš, pisac, direktor Izdavačke kuće Forum, u čijoj privatnoj zbirci se nalaze izloženi radovi.\nOTVORENO PRVENSTVO BEČEJA, POPULARNI „KOLENICA KUP“: Zlatna kolenica u Osijeku\nPobednik sedmog Otvorenog prvenstva Bečeja, popularno nazvanog „Kolenica kup“ održanog 29. januara u OSC-u „Mladost“, je Dragan Knežević iz osiječke Olimpije koji je u finalu savladao Subotičanina Stefana Kostadinovića. Treće mesto podelili su Kikinđanin Nenad Đukić i Zvonimir Britka iz Beograda. Na prvenstvu je nastupilo 107 stonotenisera iz Rumunije, Hrvatske i Srbije.


Bećaj: Umesto formalnih sporazuma u dijalogu o normalizaciji odnosa sada smo u predsoblju sukoba\nBeta 11. decembra 2018. 14:55\nFormalni dijalog o normalizaciji srpsko-albanskih odnosa započeo je pre sedam godina, a posle više desetina (ne)zvaničnih susreta i formalnih sporazuma Albanci i Srbi, umesto uspostavljanja normalnih odnosa, danas su dovedeni u „predsoblje konflikta“, izjavio je politički analitičar Beljulj Bećaj.\nU tekstu za portal Kossev Bećaj je ocenio da je „svesno i sa predumišljajem“ stvorena klima strepnje i straha, sa potencijalnim ekscesima.\n„Postaje sve jasnije zbog čega je došlo do odlaganja usvajanja i sprovodjenja ozbiljnih sporazuma, kao što je stvaranje ZSO ili nastojanje predsednika Srbije koji je u ‘cilju normalizacije odnosa’ zapretio svim Srbima koji bi ostali u KBS – zatvorom“, piše Bećaj.\nOn ističe da ima predosećaj da se sprema „velika predstava koja bi trebalo da čitavom svetu pokaže da Srbi i Albanci, ne samo da ne mogu zajedno, već da ne mogu da žive ni jedni pored drugih“, a prema njegovom mišljenju „upravljači krizom“ bi trebalo da izvuku zaključak da je „jedini izlaz“ iz te situacije – podela Kosova.\nBećaj je ocenio da je aktuelna kriza posledica pogrešne strategije centara odlučivanja.\n„Naravno, tome je doprineo i nedostatak političkog jedinstva i uračunate avanture predsednika Kosova koji je započeo dijalog pod tehničkim izgovorom i želi da završi teritorijalnim. Stiče se osnovani utisak da nosioci dijaloga i njihovi podržavaoci žele da reše male probleme, izgleda, uz podršku nekih moćnih država, stvarajući veliki problem“, napisao je Bećaj.\nOn je dodao da neuspeh učlanjenja Kosova u INTERPOL ili ostavke predsednika severnih opština na Kosovu ne smeju da budu povod podele Kosova, jer će posledice biti mnogo veće, „regionalne i dugoročne“.\n„Realno gledano, podela ne može imati etnički karakter, podela može imati samo protagonistički karakter. Manjinske zajednice će biti i na jednoj i na drugoj strani, ali ugroženije nego pre podele“, ocenio je Bećaj.\nPrema njegovim rečima predsednik Kosova Hašim Tači insistirajući na „korekciji granica“ zapravo želi da spasi sebe, jer se nada da će Specijalni sud posle potpisanog kompromisa amnestirati sve činioce krivičnih dela, prema tome i njega, koga je Bećaj označio kao „glavnog protagonistu iz izveštaja Dika Martija“.\nBećaj smatra da predsednik Srbije Aleksandar Vučić neće priznati nezavisnost Kosova iz jednostavnog razloga što će pripajanjem Albaniji, kosovska država nestati.\n„Dakle, sadašnja laž da je Kosovo ‘nepostojeća’ država, u slučaju podele, odnosno spajanja sa Albanijom, biće istina! Sudbina Srba južno od Ibra će se razmeniti sa dve-tri hiljade kvadratnih kilometara severa“, ocenio je Bećaj.\nOn je dodao da su medjunarodni zvaničnici koji podržavaju podelu „oportunisti, pragmatični, birokrate koje je naša kriza, istini za volju, umorila“.\n„Njihova logika je jednostavna, ako su u prošlom i ovom veku nestale više od 40 država sa bujnom istorijom, zašto ne bi nestala država sa deset godina problema“, smatra Bećaj.\nAdvokat Ninić za Danas: Sudbina Stefanovića zavisi od iskaza Dijane Hrkalović\nŠabić: Skandalozna izjava premijerke o povezanosti medija sa navodnim…


Upozorio Kineze: Da li je načelnik generalštaba SAD-a prekršio lanac komande? – Zavera\nUpozorio Kineze: Da li je načelnik generalštaba SAD-a prekršio lanac komande?\nZTP 26. septembra 2021.\t0 Komentara\nCivilna kontrola oružanih snaga znak je zrele demokratije. Među pritužbama osnivača Amerike bilo je britansko raspoređivanje trupa bez saglasnosti lokalnih izabranih lidera; verovali su da je održavanje civilne kontrole nad oružanim snagama najveći bedem protiv tiranije. Buran predsednički mandat Donalda Trampa, naročito poslednjih nekoliko haotičnih meseci, kao da su testirali ovu tradiciju.\nMark Mili, najviši američki vojni zvaničnik, trebalo bi da se pojavi pred Kongresom ove nedelje i odgovori na ključno pitanje – da li je prekinuo komandni lanac? U knjizi novinara Boba Vudvorda i Roberta Koste „Opasnost“, objavljenoj 21. septembra, izneta je ubedljiva tvrdnja da je general Mili pozvao svog kineskog kolegu, prvo u oktobru, a zatim i u poslednjim danima Trampovog predsedništva, da ga umiri: „Nećemo napadati niti izvoditi bilo kakve kinetičke operacije protiv vas.“ Navodno je prinudio visoke američke oficire da se obavezno konsultuju s njim ako Tramp od njih traži da lansiraju nuklearno oružje. Ako je ono što su gospoda novinari izneli tačno, da li je general Mili prekršio lanac komandovanja?\nIako se predsednik redovno oslanja na tuđe savete, ustav mu daje isključivu i direktnu komandu nad američkim oružanim snagama. Amerika je imala epizode sa previše revnosnim generalima, ali većina je na vreme obuzdana. Hari Truman je tokom Korejskog rata smenio generala Daglasa MakArtura koji ga je javno kritikovao i težio eskalaciji sukoba. Strah od nuklearnog rata naveo je Džona F. Kenedija da tu moć stavi u ruke predsednika.\nNaređenja se prenose sa njega, preko sekretara odbrane, do nadležnog komandanta i nadalje, sve dok se operacija ne sprovede. Time se osigurava da su dva najviša donosioca odluka, predsednik i ministar odbrane, civili sa demokratskim legitimitetom. Komandni lanac takođe pruža način za rešavanje sporova; nezadovoljni vojnici šalju svoje pritužbe ka višim instancama, počevši od nadređenog oficira. Vojnici podležu jedinstvenom kodeksu vojne pravde (UCMJ), koji propisuje njihovo ponašanje. Ukoliko vojnici smatraju da neko naređenje narušava kodeks, na primer vršenjem zločina protiv čovečnosti, ili misle da naređenje nije dovoljno ispitano, mogu da se izjasne i zatraže pojašnjenje odozgo.\nMeđutim, načelnik generalštaba, general Mili, izvan je ovog lanca. Predsednik mu daje četvorogodišnji mandat, a njegov posao nije da donosi odluke, već da savetuje predsednika i sekretara odbrane, izlažući prednosti i troškove svake operacije. U izvesnom smislu, to važi za atomsko oružje kao i za obično. Šef generalštaba se svakako konsultuje oko važnih pitanja, poput upotrebe nuklearnog oružja, ali on nije sastavni deo nuklearnog lanca komandovanja. Njegova uloga je da prenosi predsednička naređenja, i može biti ignorisan ako predsednik tako želi. Ako je general Mili zaista insistirao na određenim stavovima, može se reći da je prekoračio svoja ovlašćenja.\nDruga stvar su njegovi razgovori sa generalom Li Zuočengom iz kineske Narodnooslobodilačke vojske. Nije nečuveno da načelnik generalštaba razgovara i sa prijateljima i neprijateljima. Prethodnik generala Milija je 2017. otišao korak dalje uspostavivši sa svojim kineskim kolegom „zajednički mehanizam strateškog dijaloga“ kako bi poboljšao komunikaciju u kriznoj situaciji i smanjio rizik od nesporazuma. Mnogi takvi razgovori vode se pred javnošću; general Mili je 22. septembra viđen u Helsinkiju kako razgovara sa ruskim kolegom, generalom Valerijem Gerasimovim.\nPozivi generala Milija upućeni generalu Liju 30. oktobra prošle i 8. januara tekuće godine, prikazani su kao postupci odmetnutog generala koji podriva izabranog predsednika. Noviji izveštaji pokazuju da je Mark Esper, tadašnji (civilni) sekretar odbrane, prvi istupio uveravajući Kinu da Amerika ne traži rat. Potonji pozivi generala Milija navodno su koordinisani sa civilnim rukovodstvom Pentagona i uključivali su predstavnike Stejt departmenta. Dakle, procedura možda i nije bila vanredna, iako je generalovo inicijalno obećanje da će Kineze upozoriti na napad to svakako bilo.\nU praksi, mašinerija američke nacionalne bezbednosti stalno evoluira. U vreme Baraka Obame, savet za nacionalnu bezbednost, koji zaseda u Beloj kući i koordinira različite agencije i odeljenja, često je revidirao vojne operacije, pa čak i konkretne taktike. Obamin poslednji sekretar odbrane, Eš Karter, pokušao je da ograniči njegovu ulogu, govoreći američkim komandantima da ne prihvataju pozive članova saveta bez njegove dozvole. Na početku svog mandata, Tramp je delegirao ovlašćenja Pentagonu, dajući im veću kontrolu nad raspoređenim trupama. Kada je Bajden preuzeo dužnost, pooštrio je pravila o upotrebi dronova, insistirajući da oružane snage i CIA traže dozvolu za dejstva van proglašenih ratnih zona.\nSve u svemu, čini se da je general ostao u okvirima svog položaja, ali iznete kontroverze će imati širi uticaj na civilno-vojne odnose u Americi. Predsednik Bajden je potvrdio svoje poverenje u načelnika, međutim republikanski poslanici traže njegovu ostavku. Kongres će ga ispitivati 28. septembra, a Bela kuća će njegove naslednike verovatno držati na još kraćoj uzici.\n(TheEconomist-ZTP, foto: CNP/Getty)\nTagovi:Tramp, Kina, SAD, Bajden, general, kontrola, mandat, lanac, načelnik, generalštab, komande, civilna\nIndija: Pakistanska služba planira terorističku akciju tokom praznika?


Đerona pred meč odluke: "Moramo da nastavimo da radimo po planu" - Balkan Sport\nSrbija je porazom u meču protiv Hrvatske zakomplikovala svoju poziciju u grupi C. Računica je jasna – pobeda protiv Francuske sa dva gola razlike vodi Orlove u drugu fazu takmičenja.\nZadatak je težak, jer su na drugoj strani olimpijski šampioni, ali bi bilo neozbiljno otpisati ekipu koju vodi iskusni stručnjak iz Španije.\nĐerona je pre odlučujućeg meča sumirao utiske sa duela protiv Hrvatske.\n– Evidentno je da su nam nedostajale pripremne utakmice sa Nemačkom i šteta je što smo stigli na takmičenje bez provera. Naša ekipa je pokazala ponovo da je u odbrani jaka, ali smo imali probleme u tranziciji i pozicionom napadu. Nismo odigrali dobro, bilo je nesporazuma, ali siguran sam da će sa više rada i utakmica to biti ispravljeno – navodi Španac na kormilu Srbije.\nJedan od aduta Srbije je odbrana koja je izuzetno raspoloženu Hrvatsku zadržala na 23 gola. U napadu škripi, ali kada lopta ide tečno, a srpski šuteri imaju svoj dan, svaki protivnik može imati problem.\n– Odbrana je bila dobra, jer je protivnik postigao 23 gola, iako je bilo malih grešaka. Osnovni problem je bio u tranziciji i pozicionom napadu. Ne žalim da pričam problemima sa sastavom, problemima sa korona virusom, ali za pojedine igrače ovo je prvo takmičenje i atmosfera u hali je bila uzavrela. Moramo da nastavimo da radimo po planu po kom smo započeli i zaista je šteta što smo propustili priliku da se već nađemo u sledećoj fazi takmičenja, kako bismo dobili još iskustva. Više mečeva znači veće iskustvo. Sutra moramo da damo sto odsto sebe u utakmici sa Francuskom i da budemo hladne glave kako bismo uradili ono što treba da uradimo – naodi Đerona.\nCupara grmi posle Hrvatske, prozvao sudije i Čupića\nPobeda protiv Francuske donosi plasman dalje, dok poraz znači povratak kući. Srpski rukometaši su tačno pre godinu dana slavili nad Trikolorima sa tri gola razlike, pa se ljubitelji rukometa u Srbiji nadaju da Đeronini puleni mogu ponoviti sličan scenario.\n– Ne smemo da zaboravimo da su okolnosti potpuno drugačije u odnosu na utakmice sa Francuskom pre godinu dana. Oni su posle toga dobro igrali Svetski šampionat i osvojili zlatnu medalju na Olimpijskim igrama. Ta ekipa igra sa velikim samopouzdanjem. U utakmici sa Hrvatskom su vodili sve vreme, u meču sa Ukrajinom su igrali odlično. Ulazimo u utakmicu sa Francuskom sa prvim porazom posle dužeg vremena i bez mogućnosti koju smo imali prethodne godine – da pripremamo meč u punom sastavu i u punom trenažnom procesu – kaže selektor Srbije.\nUtakmica se igra sutra sa početkom od 20.30.\nTags: EURO, Evropsko prvenstvo, Francuska, Srbija, Toni Đerona\nPrevious PostKecmanović ljut zbog odluke suda: „Potrudićemo se da osvetimo najboljeg“\nNext PostKAO VINO: Neuništivi Modrić strelac za Real u finalu Superkupa (VIDEO)\nLegenda vaterpola odlazi iz kluba: Novi Beograd ostao bez trenera


Tanjug 5. avgusta 2021. 17:14\nBEOGRAD – U trećem kvartalu 2021. godine dinamika realizacije svih započetih projekata u industrijskim i privrednim oblastima teče po planu i najvažniji pokazatelji su zadovoljavajući, rečeno je danas na sednici Saveta za koordinaciju aktivnosti i mera za rast bruto društvenog proizvoda.\nPemijerka Ana Branabić, koja je predsedavala sednicom, istakla je da je neophodno nastaviti sa takvim trendovima, uz napomenu da je značajno povećan i obim investicija u privredi u odnosu na prva dva kvartala.\nZabeležen je rast od 13,4 odsto u drugom kvartalu, dok je za celu godinu očekivano da rast bude i preko 6,5 odsto.\nKada je reč o industriji, posle sporijeg rasta tokom maja i juna, oporavak je izvestan i vidljiv, beleži se i rast usluga, dok porast stope inflacije ne treba da brine, jer je to prouzrokovano rastom cena tečnog goriva i mazuta na svetskom nivou, konstanovano je na sednici u Vladi Srbije.\nU oblasti infrastrukture svi radovi na terenu su u punom zamahu i teku po planu, saopštio je resorni ministar. Projekti iz oblasti zdravstvene infrastrukture su takođe u očekivanom obimu.\nProjekti iz zaštite životne sredine su među prioritetima, a među njima je izgradnja ukupno osam regionalnih reciklažnih centara. Najvažniji među njima je regionalni reciklažni centar Kolubara – Kalenić, čija se izgradnja po planu očekuje početkom naredne godine.


Drugu godinu zaredom 15. septembra 2012. u Beogradu održano je takmičenje za bake, deke i njihove unuke u snalaženju na Internetu i u radu na računaru, a takmičarske parove činili su baka ili deka stariji od 55 godina sa unukom mlađim/mlađom 13 godina. Takmičenje je organizovala IAN - Međunarodna mreža pomoći u okviru projekta Srebrni surferi uz podršku Uprave za Digitalnu agendu sa ciljem promovisanja važnosti digitalne pismenosti i približavanja savremenih informaciono-komunikacionih tehnologijama starijima.\nFinalno takmičenje u Beogradu\nŽeleći da se bolje upoznaju sa onim što je toliko opčinilo njihove unuke, mnogi su bili znatiželjni da proniknu u svet društvenih mreža, posebno Fejsbuka, pa je i ovo bio nezaobilazan deo kursa. Završili su obuku, zadovoljni što su stekli savremene veštine koje će im omogućiti da brže i lakše pronalaze informacije koje ih zanimaju, uče, budu u kontaktu sa prijateljima i rodbinom koja živi daleko, imaju ispunjeniji i kvalitetniji život u trećem dobu\nPobednički par - deka Tomislav i unuk Aleksa\nNa takmičenju je učestvovalo 15 parova koji su prošli kvalifikacije za finale, a zadatak je bio da što brže i što tačnije odgovore na 30 različitih zanimljivih pitanja u onlajn kvizu koristeći Internet za traženje informacija. Najuspešniji takmičarski par, pobednici finala, deka Tomislav Popović i njegov unuk Aleksa iz Beograda, osvojili su laptop računar, nakon čega je unuk izjavio "da će od sada još više pomagati deki da pronađe ono što želi na internetu i počne potpuno samostalno da koristi računar".\nOsvajači drugog mesta- deka Radovan i unuk Matija\nObuka i kvalifikaciona takmičenja


Vesti online / Sport / Fudbal / Tadić za Srbiju i novi ugovor\nTadić za Srbiju i novi ugovor\nMladi Srbin postigao jedan od najbržih golova ove sezone u Holandiji i Evropi, a asistecijom zaokružio sjajnu igru svog tima.\nDušan Tadić: Zadovoljan sam igrama\nFudbaleri slavnog Fejenorda, šampion Evrope iz daleke 1970. godine, priredili su novo razočaranje armiji navijačima, pošto su na gostovanju u Groningenu doživeli pravu katastrofu - 0:6!\nVidelo se već od prvog minuta meča na stadionu Euroborg da se gostima iz Roterdama ne piše dobro, a glavni krivac za to je Srbin Dušan Tadić, koji je postigao jedan od najbržih golova ove sezone u Holandiji, pa i Evropi.\nNekadašnji član novosadske Vojvodine i mlade reprezentacije Srbije, već u 45. sekundi je zatresao mrežu golmana Muldera i najavio katastrofu gostiju. Tadić je prošle sezone poneo titulu kralja asistencija u Holandiji, a i protiv Fejernoda je potvrdio da je u ovom segmentu jedan od najboljih igrača Eredivizije pošto je u 90. minutu asistirao saigraču Suku za konačnih 6:0!\nTadiću je to bila već četvrta asistencija od početka sezona i uz tri postignuta gola jedan je od najkorisnijih igrača u Holandiji.\nIz Srbije stiže najava da će konačno ponovo dobiti poziv u A reprezentaciji. Za nacionalni tim je debitovao 2008. u prijateljskom meču u Poljskoj i u međuvremenu odigrao još samo jednu utakmicu (prošle godine u Japanu), a sad bi trebalo da zaigra na novembarskoj turneji protiv Meksika i Hondurasa.\nIstovremeno iz Groningena najavljuju da će 22-godišnjem Srbinu ponuditi novi ugovor. Zeleno-beli su letos već odbili primamljivu ponudu Tventea za Tadića, koga želi da zadrže u svojim redovima još duže od aktuelnog ugovora, koji mu ističe na leto 2013.\nU Evropi su lane više golova od Tadića saigračima pripremili samo Mesut Ozil (Real) i Lionel Mesi (Barselona).\n"Zadovoljan sam igrama. Ne moram po svaku cenu da budem najbolji asistent u ligi, ali ponovo mi je dobro krenuli i mogu da konkurišem za prvo mesto. Bitno je da tim ostvaruje planirane rezultate", rekao je Tadić.\nLepa vest stiže i iz Švajcarske. Srpski reprezentativac Dragan Mrđa postigao je prvi prvenstveni gol u dresu Siona posle oporavka od povrede.\nSion je na svom stadionu savladalo ekipu Tuna sa 2:0, a nekadašnji kapiten Vojvodine postavio je konačan rezultat u 74. minutu.\nZa Sion je u finišu meča zaigrao i drugi Srbin, Goran Obradović.\nLane opet dao gol\nMilan - Lane Jovanović postigao je svoj četvrti gol ove sezone u dresu Anderlehta u Župiler ligi, a vodeći tim Belgije je sa ubedljivih 4:0 savladao goste iz Lira.\nJovanović je postigao gol u 9. minutu kad je poklon gostujućeg defanzivca pretvorio u vodeći pogodak na meču. Za goste je celu utakmicu odigrao Miloš Marić, nekadašnji vicešampion Evrope sa našom mladom reprezentacijom.


Šef EU za spoljnu politiku Federika Mogerini osudio je proterivanje nemačkog ambasadora Danijela Krinera iz Venecuele, rekavši da to otežava proces nalaženja političkog rešenja krize u toj zemlji.\n"Evropska unija oštro osuđuje proterivanje nemačkog ambasadora u Karakasu", rekla je ona u saopštenju.\nOna je istakla da mere koje otežavaju diplomatski rad samo doprinose eskalaciji tenzija i podrivaju političko rešenje krize.\nVlasti Venecuele juče su proglasila ambasadora Danijela Krinera personom non grata zbog "uplitanja u unutrašnja pitanja zemlje".\nNemački ambasador proteran je dva dana nakon što je sa diplomatama iz drugih ambasada dočekao lidera opozicije Huana Gvaida na aerodromu u Karakasu.\nVENECUELA UZVRATILA ISTOM MEROM Diplomate Salvadora imaju dva dana da NAPUSTE ZEMLJU


Britanija: Samo 5% ruskih napada na ID\nSnimak ruskog ministartva odbane na kojem se vidi jedan od vazdušnih napada u Siriji\nMinistar odbrane Ujedinjenog Kraljevstva Majkl Felon, u intervjuu za dnevni list "San", rekao da je najveći broj ruskih bombi bačen na druge pobunjeničke grupe u Siriji, među kojima je i Slobodna sirijska armija, koju Zapad podržava...\nEkstremisti Islamske države bili su meta samo pet odsto ruskih vazdušnih napada u Siriji, izjavio je ministar odbrane Velike Britanije Majkl Felon, dok se vazdušna kampanja Moskve nastavlja i četvrti dan, bez obzira na zabrinutosti zapadnih zemalja.\nU intervjuu za dnevni list "San", Felon je istakao da je najveći broj ruskih bombi bačen na druge pobunjeničke grupe u Siriji, među kojima je i Slobodna sirijska armija, koju Zapad podržava, i da je u napadima ubijeno i mnogo civila.\nS druge strane, ruska vojska saopštila je da su njene snage izvele više od 60 letova u poslednja 72 sata, i da su gađale više od 50 objekata Islamske države u Siriji, od kojih je nekoliko i uništila, između ostalog komandnu stanicu i bunker sa oružjem u Raki, skladište municije u Džisr al-Šuguru i kamp za obuku u pokrajini Idlib.\nObama: Rusija ometa umerenu opoziciju u Siriji\nRusija u Siriji - uz koaliciju i SAD ili ne?\nSamit o Ukrajini u senci Sirije\nKako obezbediti sirijski vazdušni prostor?\nDrugi dan ruskih vazdušnih napada u Siriji\nSAD odbacile zahtev Rusije da izbegavaju sirijski vazdušni prostor


(VIDEO)Žena na dlanovima napisala odgovor i pokazala ga Emanuelu Makronu\nŽena je napisala „zagorčaću ti život“ na svojim dlanovima pre nego što je njima mahala pred francuskim predsednikom Emanuelom Makronom, putujući u Tende, selo u dolini Roya koje je prošle godine opustošila oluja Alex. Ova žena htela je da predsedniku Francuske samo uzvrati odgovorom koji je on koristio nedavno kada je napao sve nevakcinisane i da iskaže svoje nezadovoljstvo uvođenjem vakcinacione propusnice.\nInače ono što je rekao Makron “Je vous emmerde” u slobodnom prevodu kulturno može se prevesti sa “zagorčaću vam život” ali je u Francuskoj više pogrdna reč koja se može i prevesti kao “usr*ću vam se u život” ili “jeb*ite se”. Istu poruku je ova žena bez izgovorene reči poslala Emanuelu Makronu. Ovaj događaj nije bio incidentan jer žena ni reči predsedniku nije izrekla sem pokazivanja dlanova, a kasnije je izjavila da predsedniku države ne priliči takav rečnik, piše BFMTV.\nProtivljenje sanitarnoj propusnici, koja je postala vakcinaciona propusnica, nastavlja se među nekim Francuzima. Mobilizacije su prošlog vikenda okupile hiljade ljudi. To je slučaj i sa ženom Justyna-om, koja je to želela jasno i glasno da izrazi revolt direktno pred predsednikom Republike, prenosi Le Parisien. Dok je Emanuel Makron bio u pokretu, u ponedeljak, 10. januara, u selu Tende, na 800 metara visine, u dolini Roya, ozbiljno pogođenom olujom Alex, ova Poljakinja koja trinaest godina živi u Francuskoj najpre je napisala na njenim rukama “zagorčaću ti život”. Fraza koju je nedavno upotrebio šef države u intervjuu za Le Parisien, o nevakcinisanim osobama.\nTagovi: emmanuel makron - jebi se - odgovor - predsedniku francuske - vakcinaciona propusnica - žena na dlanovima napisala


«Krajsler» planira da otpusti 13 hiljada radnika u SAD i Kanadi\nAmerička automobilska industrija je ove nedelje dobila još loših vesti. «Krajsler», koji takođe proizvodi vozila «Dodž» i «Džip», planira da tokom naredne tri godine otpusti 13 hiljada radnika u Sjedinjenim Državama i Kanadi. Prethodno su, prošle godine, «Ford» i «Dženeral motors» već ugasili 72 hiljade radnih mesta. Međutim, to nije jedina loša vest za «Krajsler»: može se dogoditi da ga njegov vlasnik, «Dajmler-Krajsler», roda.\n«Krajsler» se proteklih dana pridružio svojim suparničkim proizvođačima automobila u Detroitu i najavio obiman program reorganizacije koji obuhvata i otpuštanje 16 odsto radne snage, zatvaranje jedne fabrike i smanjenje proizvodnje. Te mere se uvode posle milijarde i po dolara gubitaka u 2006, što je bio zaista dramatični preokret za kompaniju koja je samo godinu ranije ostvarila zaradu od dve milijarde dolara. Radnik Brajan Laberti je zabrinut za svoju budućnost.\n«Imao bih devet godina rada u septembru. Ne volim da opet počinjem od početka», kaže Brajan Laberti.\nGašenje radnih mesta je najnoviji udarac u već jednogodišnjoj seriji poteza «Velike trojke»: «Dženeral motorsa», «Forda» i «Krajslera». Sve tri kompanije su najavile znatne organizacione promene da bi bile konkurentnije, kaže Tom Lasorda, predsednik i izvršni direktor «Krajslera».\n«Ukupno uzev, jasno je da je postojeće stanje neprihvatljivo i da je potrebna nova procena poslovanja koja bi dovela do plana za oporavak i sveukupne transformacije», kaže Lasorda.\nMnogi analitičari autoindustrije veruju da je put do oporavka «Velike trojke» ipak neizvestan. Ekonomista sa Merilendskog univerziteta, Piter Morisi, kaže da bi sledeći korak moglo da bude proglašenje bankrotstva.\n«Jedino što bi ‘Velika trojka’ u ovom trenutku trebalo da pravi su mrtvačke kočije za vožnju kroz Paragraf 11, odnosno bankrotstvo», kaže Morisi.\nAnalitičari ukazuju da su «Krajsler» pogodile sve veće cene benzina. 70 odsto vozila koja prodaje su velika, sportska vozila, koja troše mnogo benzina, kamioneti i minivanovi. Kritičari takođe ukazuju da je «Krajsler» zapao u finansijske teškoće i zbog toga što vozila imaju reputaciju da su nepouzdana i da se sporo reguje na promene ukusa potrošača. I dileri, kao što je Majkl Kinš, nisu zadovoljni. On podseća da «već prilično vremena nema zarade». Predsednik vlasničke kompanije «Dajmler-Krajsler», Diter Ceče, kaže da uprava razmatra dugoročne opcije, među kojima je i mogućnost prodaje «Krajslera».\n«Ne isključujemo nijednu opciju u traganju za najboljim rešenjem i za ‘Krajsler’ i za ‘Dajmler-Krajsler’», kaže Diter Ceče.\nU ovom trenutku, «Krajsler» preduzima drugu veliku reorganizaciju od početka veka, u nadi da će ona dovesti do profita u 2008.


Ovde ćete naći sve informacije o festivalima, sajmovima i tradicionalnim događajima u programu u regiji Venecije tokom Univerzalne izložbe u Milanu. Ako želite znati više...\nTeritorija Venecije je uvek uživala jaku tradiciju festivala i tradicionalnih događaja koje predstavljaju živost i raznovrsnost regije, kako u pogledu kulture kako u pogledu pejzaža.\nU principu, festivali su osvećene ceremonije jednog mesta ili predmeta obožavanja, patronskog ili profanskog praznika, posebno u vezi sa proslavom proizvoda, kao festival kestena, grožđa i višnja. Sajmovi su u prošlosti bili istorijski skup prodavaca i kupaca, posebno poljoprivrednih proizvoda, koji se povremeno održavao na mestu povodom patronskih praznika i proslava.\nDanas, Sajmovi su realne tržišne-izložbe, koje se odvijaju u pojedinim lokacijama u fiksnim intervalima, kao što je sajam bicikla, sajam knjiga, ili kao sajam uzoraka koji izloži samo uzorke proizvoda koji su u programiranoj prodaji.\nDogađaji su obično ceremonije ili javni nastupi srednjih ili velikih sportskih događaja: muzički događaji, izložbe itd.\nIzaberi povezan smer na temi DOGAĐAJI, SAJMOVI I FESTIVALI\nNa ovom kursu ćete otkriti mnoge događaje održane na teritoriji Venecije povodom Expo-a 2015.\nU oblasti Venecije se može posetiti i učestvovati u nekim od najznačajnijih sajmova u italijanskoj i međunarodnoj sceni .


Ako ništa drugo, bar nisi tinejdžerka koja se tokom vozačkog ispita zakucala u auto-moto savez - VICE\nAko ništa drugo, bar nisi tinejdžerka koja se tokom vozačkog ispita zakucala u auto-moto savez\nSlobodno se može reći da sada zna razliku između rikverca i prve brzine.\nFotografija policijskog odeljenja u Bafalu, Minesota\nJedna tinejdžerka iz Minesote je u sredu pošla na ispit zrelosti kojeg se mnogi od nas sećaju, ali bi ga rado zaboravili: onaj vozački. Ušla je u nepoznata kola, sa nepoznatom osobom, koja je bila tu da joj govori kako da napravi polukružno skretanje, kako da izvede paralelno parkiranje, ili šta god, i kresnula je motor. Ali avaj, neimenovana sedamnaestogodišnjakinja je pala na ispitu i pre nego što je dobila priliku da počne da ga polaže.\nPrema policijskom odeljenju Bafala u Minesoti, ova mlada žena je napravila klasičnu početničku grešku. Iz kojeg god razloga, možda zbog stresa, nervoze ili neispavanosti, ubacila je menjač u prvu brzinu umesto u rikverc, i tako zakucala Ševrolet Ekvinoks u prostorije auto-moto saveza – možda jedno od onih mesta koja nikako ne bi želeo da uništiš u saobraćajnoj nesreći.\nSrećom, niko se nije nalazio u zgradi kada je Ševrolet razvalio vrata, iza sebe ostavljajući šut i srču. Međutim, šezdesetogodišnjak koji je sedeo na suvozačkom sedištu je hitno odveden u bolnicu „bez povreda koje bi mu ugrozile život“, kažu panduri.\nIako se sa sigurnošću može reći da je tinejdžerka pala na ispitu, nije da je ispit bio sasvim besmislen. U najmanju ruku, naša neuspešna šoferka sada zna razliku između rikverca i prve brzine, pa je i to neki početak. A iako možda nije dobar vozač, i možda će se namučiti da dobije vozačku dozvolu, za one od nas koje je muka naterala da više puta odlazimo u auto-moto savez, ona je neka vrsta heroja.


Zbog saobraćajne nezgode koja se dogodila na regionalnom putu R-469 u Donjim Dubravama kod Tuzle obustavljen je saobraćaj. Do završetka policijskog uviđaja saobraća se alternativnim pravcem, preko Ciljuga, saopćeno je iz BIHAMK-a, piše…\n“Gdje mi je brat?” – Porodica se vraćala iz svatova, poginuo dječak, roditelji u…\nDvanaestogodišnji dječak poginuo je dok su njegovi otac (44), majka (38) i sestra (14) teško povrijeđeni u udesu koji se u nedjelju dogodio u Hrastju, javili su hrvatski mediji. “Gdje mi je brat”, pitala je djevojčica u nedjelju u 5.20…\nOpšta tuča u Dubravama kod Tuzle: Haos poslije saobraćajne nesreće\nU naselju Dubrave kod Tuzle dogodila se saobraćajna nesreća gdje je jedno vozilo sletilo sa magistralnog puta, no to nije sve. Nakon manje saobraćajne nesreće, uslijedila je opšta tuča učesnika iste. Prema prvim informacijama sa lica…


Evo kada će Srbija saznati sa kim će biti u grupi na svetskom prvenstvu u Kataru! - Crvena zvezda info\nEvo kada će Srbija saznati sa kim će biti u grupi na svetskom prvenstvu u Kataru!\nMali je krug selekcija koje su se već kvalifikovale na naredni Mundijal\nPobedom u Lisabonu, fudbalska reprezentacija Srbije se direktno plasirala na Svetsko prvenstvo u Kataru, a tu privilegiju trenutno ima samo devet selekcija na svetu.\nPored domaćina Katara, koji će automatski učestvovati na smotri najboljih fudbalera sveta koja se održava od 22. novembra do 13. decembra 2022. godine, nastup na Mundijalu su zvanično obezbedili još i Nemačka, Danska, Brazil, Francuska, Belgija, Hrvatska, Španija i Srbija.\nSvih sedam evropskih selekcija plasirale su se kao pobednici svojih grupa, a očekuje se da im se u ponedeljak i utorak pridruže i Engleska, Italija i Holandija, koje su lideri u svojim grupama uoči poslednjeg kola.\nBrazil je zvanično obezbedio plasman kao prvoplasirani u Južnoj Americi, a pitanje je dana kada će mu se pridružiti i Argentina koja ima osam bodova više od trećeplasiranog Ekvadora.\nIzvlačenje grupa za Svetsko prvenstvo u Kataru zakazano je za 1. april 2022. godine, i to zbog činjenice da će se u martu igrati mečevi baraža u kojima će, između ostalih i veliki Kristijano Ronaldo, tražiti jednu od preostale tri vize za društvo najboljih.


CantOut, Kantautorski festival održaće se 8. i 9. jula u bašti galerije Polet\nCantOut, kantautorski festival, održaće se se 8. i 9. jula od 17h u bašti galerije Polet.\nCantOut je nastao kao inicijativa da se novim autorima obezbedi medijski prostor, kao i da se mapira trenutna kantautorska scena sa svim vrlinama i potencijalima. Upravo to je bio povod da se otvori donatorski konkurs za prikupljanje sredstava za prvu nagradu „CantOut“ festivala.\nU kantautore spada posebna vrsta umetnika koja piše muziku i tekst pesama koje izvodi. U svoje pesme oni obično unose socijalne, političke i filozofske teme. Jedno vreme ova vrsta muzike je bila vezana za pesme u kojima se obavezno izražavao neki protest. Danas ovaj termin nije toliko vezan za političku kritiku kao ranije i može imati bilo koju temu. Kantautorska pesma ima široku i dugu tradiciju u mediteranskim zemljama Evrope, i u manjoj meri, u Latinskoj Americi.\nNa ovogodišnjem kantautorskom festivalu u revijalnom i takmičarskom programu nastupiće 23 kantautora iz Srbije, Hrvatske i Slovenije koji su odabrani na osnovu konkursa.\nS obzirom da se CantOut festival smatra društvenom aktivnošću, organizatori su dali priliku svima onima koji vrednuju autorski rad da simboličnom donacijom ukažu pažnju i daju podršku autorima.\nUz pomoć 21 donatora, prikupljen je fond za prvu nagradu ovogodišnjeg CantOut festivala. Mnogi donatori festivala su zapravo poznati kantautori i ostvareni umetnici, pa je na taj način postignut i poseban vid podrške među kolegama koji žele da se autorska scena u Srbiji i regionu što uspešnije razvija.\nKonačnu odluku o pobedniku doneće tročlani žiri koji čine Ana Ćurčin, Milutin Jovančić i Siniša Stojanović, kao i publika. Publika će imati priliku da glasa za omiljene autore i pesme čime će festivalska interakcija biti podignuta na viši nivo. Cilj festivala je da kantautore dovede u što direktniju vezu sa publikom i pruži im podstrek da stvaraju dalje.\nIzvor: Kantautorski festival, City magazine\nNakon prelepih nastupa i inspirativne muzike možete prošetati do našeg Jump Inn restorana i hotela, koji vam garantuju vrhunsku uslugu i nezaboravne trenutke.


Direktni pregovori ne bi doneli rešenje\nRadovan BOROVIC, Gëzim BAXHAKU, Branka TRIVIC\nZvanični Beograd pozdravlja inicijativu za nastavak direktnih pregovora, ali istovremeno ističe da postavljanje rokova ne može doneti kvalitetna i zadovoljavajuća rešenja za obe strane.\nŠef srpske diplomatije Vuk Drašković veruje da će direktan nastavak pregovora doneti i novine u zaključcima Kontakt grupe, gde se pominje pravo na odlučivanje većine građana Kosovo o budućem statusu pokrajine:\n«I da između volje naroda Kosova, koja se mora poštovati, i volje naroda Srbije, u okviru čijih državnih granica se nalazi Kosovo, potrebno je naći most i zadovoljiti i zahteve Albanaca za samoopredelenjem i zahtev Srbije za očuvanjem teritorijalne celovitosti.»\nDirektni učesnik pregovora, član srpskog tima Goran Bogdanović podseća da Srbija insistira na nastavku direktnih pregovora Beograda i Prištine:\n«Mi do sada nismo imali takvu vrstu sastanaka. Ovi sastanci koji su se dešavali u Beču su bili sastanci, pre svega, o tehničkim pitanjima, znači oko decentralizacije, zaštite kulturno-istorijskih spomenika, o ekonomskim pitanjima, ali ono što je najbitnije danas na Kosovu i što tišti sve građane Kosova, kako Srbe tako i Albance, je budući status Kosova i Metohije.»\nS druge strane, predsednik skupštinskog odbora za Kosovo i Metohiju Dušan Proroković veruje da vremensko oročavanje, kao i ubrzavanje pregovora nije dobro jer se za dve nedelje ništa značajno ne može postići:\n«Zbog toga ovo želim da shvatim kao jednu poruku da se posle izbora u Srbiji, posle ove predizborne kampanje ponovo sedne za sto i da pokušamo da do tog rešenja dođemo, ali istovremeno to ne treba oročavati. Bolje je da ti pregovori teku i sporo i polako, ali da rešenje do kojega dođemo bude stabilno i održivo.»\nInicijativa o dodatnom vremenu pregovora je oročavanje perioda u kojem treba staviti primedbe na Ahtisarijeve stavove, smatra analitičar Dušan Janjić. Drugi element ove inicijative je rok za Ahtisarija da skrati vreme objavljivanj predloga, kao i pitanje odgovornosti za budući rezultat pregovora, ističe Janjić:\n«Očigledno da Vašington ne želi da preuzme tu odgovornost i prepušta novo vreme, naravno ograničeno, prvo Prištini i Beogradu - da bi oni zapravo preuzeli na sebe odgovornost ako ne dođe do rešenja; potom Ahtisariju, pa ako i on ne uspe dobiti saglasnost Moskve u Kontakt grupi, onda nemačkom predsedavanju. Sve u svemu, ovo je jedan početak određivanja rokova koji ne znači da će biti samo dve nedelje.»\nAnalitičari procenjuju da u dodatne dve sedmice pregovora postoji nekoliko mogućnosti da se u direktnim pregovorima dođe do rešenja prihvatljivog za obe strane, kao i mogućnost da se u dve nedelje posle izbornih rezultata u Srbiji predloži određeno rešenje.\nPredstavnici institucija i političkih partija Kosova ne veruju da bi eventualni razgovori između Prištine i Boegrada o pitanjima statusa išta mogli da daju, jer je tako nešto bilo nemoguće tokom pregovaračkog procesa koji je predvodio izaslanik za status Marti Ahtisari. Istovremeno, danas je Američka kancelarija u Prištini saopštila da podržava izaslanika UN za staus Martija Ahtisarija i njegov način vođenja pregovora. U saopštenju se takođe ističe da nema promene politike SAD u vezi sa statusom Kosova.\nU međuvremenu, mediji su preneli izjavu američkog državnog podsekretara za politička pitanja Nikola Bernsa u kojoj se ističe da američka vlada podržava napore Ahtisarija da odmah nakon izbora u Srbiji započne dijalog i konsultacije između Prištine i Beorgada, što je u medijima protumačeno kao mogućnost dodatnih pregovora. Međutim, premijer Kosova Agim Čeku je danas rekao da podsekretar Berns nije rekao da se radi o pregoovrima:\n«Vi se pozivate na izjavu gospodina Bernsa. Ja mislim da je gospodin Berns, koliko znam, upotrebio izraz konsultacije a ne pregovori. Nesumnjivo da ćemo sa gospodinom Ahtisari mi raspravljati o paketu predloga rešenja statusa, ali će o odluka o eventualno novim predlozima oko mogućih razgovora doneti sledeće nedelje na sastaku Pregovaračke ekipe Kosova.»\nKomentrišući stavove Pregovaračke ekipe Kosova njegov portparol Skender Hyseni kaže da se ona zalaže za brzo rešenje statusa Kosova. On ne komentariše mogućnosti dodatnih pregovora pre nego što se\ndobije predlog paketa rešenja statusa od međunarodnog posrednika:\n“Modaliteti kako će se doći do brzog utvrđivanja statusa još uvek nisu razjašnjeni i za brzo rešenje se zalažu svi. O tome, recimo, govori i gospodin Berns, koji govori o roku od mesec-dva za utvrđivanje statusa.»\nU najvećoj opozicionoj partiji, Demokratskoj partiji Kosova, kažu da se stav o ovom pitanjju treba usaglasiti na pregovaračkoj grupi Kosova. Generalni sekretar partije Jakup Krasniqi ističe da ipak prvo treba sačekati paket rešenja pa tek onda odlučiti o drugim koracima:\n”Mi nismo dobili dokument Ahtisarija, ne znamo šta on sadrži i samo nakon njegovog dobijanja mi možemo da donesemo naš stav kao politički subjekata. Međutim, o ovom slučaju Kosovo treba da utvrdi svoj stav u okviru Pregovaračke ekipe Kosova.»\nJedan od potpredsednika Reformističke partije ORA Teuta Sahatçia smatra da na osnovu rezultata dosadašnjih pregovora, koji nisu doneli do dogovora između Prištine i Beograda, to ne treba očekivati ni od evetnualno novih pregovora:\n«Ako pođemo od toga, svaki pokušaj razgovora na ovom nivou će doneti isti rezultat. Međutim, prvo treba da dobijemo izveštaj Ahtisarija da vidimo šta sadrzi i onda da razmislimo šta bi značili novi pregovori.»\nMogućnost dodatnih pregovora je juče spomenula i Međunarodna krizna grupa, čiji su predstavnici najavili da će zvanični Vašington ubrzo predloziti održavanje još jedne runde pregovora između Prištine i Beograda u Beču. Oni su rekli da će se pregovori održati nakon što Ahtisari predloži rešenje statusa i isti preda Prištini i Beogradu, dok bi razgovori trajali dve nedelje. Inače, predlog rešenja za status Kosova izaslanik UN za status Marti Ahtisari bi trebao da predstavi posle parlamentarnih izbora u Srbiji 21. januara.\nPitali smo Charlesa Kupchana (Kapčan), eksperta za Zapadni Balkan sa vašingtonskog Georgetown (Džordžtaun) univerziteta da li odluka administracije predsednika Busha da Priština i Beograd uđu u još jednu rundu pregovora o budućem statusu Kosova upućuje na izvesno omekšavanje Vašingtona, kako bi se dalo vremena da se formira vlada u Beogradu nakon izbora i da bi se napravio ustupak Rusiji, koja je, nezadovoljna dosadašnjim razgovorima, smatrala da bi oni trebalo da se nastave.\nKUPCHAN: Mislim da je verovatno razlog za to sve što ste pomenuli u pitanju. U poslednjih šest meseci može se registrovati izvesno umekšavanje američke pozicije. Inicijalno je stav Bushove administracije da se predlog treba da se nađe u Savetu bezbednosti krajem 2006. godine i da on treba da bude prilično definitivna preporuka nezavisnosti Kosova. Zatim je došlo do odluke o odlaganju predloga rešenja, kako bi Ahtisari mogao da ga objavi tek nakon izbora u Srbiji, a sada vidimo i indikaciju dodatne spremnosti da se dve strane vrate za pregovarački sto.\nMislim da je nekoliko faktora vodilo ublažavanju američkog stava po tom pitanju. Jedan od njih je strah da bi objavljivanje predloga pre izbora u Srbiji osnažilo nacionaliste, radikale, tako zadalo udarac srpskoj političkoj eliti Drugo, Rusija je prilično otvoreno odbijala formalnu odluku o nezavisnosti Kosova, a predsednik Putin je u poslednjih godinu dana jači na međunarodnoj diplomatskoj sceni neko ikada do sada u svojoj predsedničkoj karijeri. Sve to je dovelo do shvatanja kako u Vašingtonu, tako i u Evropskoj uniji da stvari treba usporiti. Da krenu u tom pravcu svakako ih je rukovodila i potreba da dopuste vreme da se u Srbiji nakon izbora formira nova vlada i vidi da li će ona biti u stanju da otvori vrata nekoj vrsti rešenja do kojeg se nije došlo u dosadašnjim pregovorima Prištine i Beograda.”\nRSE: Američki, kao I stav nekih članica Kontakt-grupe, jeste da predlog ne treba slati na Savet bezbednosti pre nego što se ne obave konsultacije sa Rusijom i obezbedi podrška Moskve dokumentu. Šta mislite – hoće li Rusija dati podršku Ahtisarijevom predlogu, kakav god on bude, ili će ići na veto?\nKUPCHAN: Mislim da će uslediti dobra tura pregovaranja iza zatvorenih vrata. Verovatno su već na delu konsultacije između Vašingtona, Brisela i Moskve u pokušaju da se nađe kompromis. Ja imam utisak da će Rusi biti teški u pregovorima, pokušati da izboksuju quid pro quo, da dobiju nešto zauzvrat, ali, po mom osećanju stvari, na kraju svega toga neće stavljati veto na rezoluciju koja zagovara uslovnu nezavisnost. Delimično i zbog toga što njihovi interesi na Balkanu nisu dovoljno snažni. Da li se zaista isplati Putinu da rizikuje veliki raskol sa Georgeom Bushom i svojim evropskim partnerima zbog situacije kosovskih Srba? Mislim da ne. Oni će apstinirati u Savetu bezbednosti. A ako dobiju bolji komad šargarepe, mogli bi se pridružiti i glasačkoj većini.\nRSE: Ako budućnost Kosova bude nadzirana nezavisnost ili bilo koji modus uslovne nezavisnosti, hoće li to regionu – kratkoročno i dugoročnije – doneti više stabilnosti ili nestabilnosti?\nKUPCHAN: Mislim da će to da bude šok za region. Posledica će verovatno biti ustalasavanje političke scene u Srbiji, mozda čak i nazadovanje na putu njenih evropskih integracija. Biće to verovatno udarac snagama centra u korist ekstremističkim, nacionalistkim elementima u srpskom političkom spektrumu. Unutar Kosova očekujem talas dislokacije. Mnogi Srbi sa kojima sam ja pričao rekli su da bi otišli sa Kosova. Dakle, videćemo nove kolone izbeglica. Može se očekivati da će i neki elementi u Republici Srpskoj zaključiti da, ako Kosovo može da ode iz Srbije, onda Republika Srpska može da ode u Srbiju. Ipak, dugoročnije gledano, status nezavisnosti – uslovljene ili ne – pomoći će stabilizovanju regiona. Ono što je već de facto nezavisnost postaće de jure nezavisnost, što će napokon doneti osećanje finalnosti, stavljanje tačke na dislokacije i nestabilnost koji muče Balkan od ranih devedesetih godina. Time će se istovremeno otvoriti put za ono što se nadamo da će biti konačna integracija celog prostora bivše Jugoslavije u Evropsku uniju.\nRFE: Američki državni podsekretar Nicholas Burns izjavio je da Vašington javno ne podržava nijednu opciju za Kosovo niti predlaže bilo koje specifično rešenje. Ipak, postoji li neka američka opcija zapakovana iza javne vašingtonske političke arene?\nKUPCHAN: Mislim da je inicijalni vašingtonski konsenzus koji je veoma čvrsto stajao iza ideje nezavisnosti, I to nezavisnosti do kraja 2006. godine ili bar objavljivanja Ahtisarijevog papira do kraja godine – taj konsenzus je, dakle, postao ublaženiji. Izgubio je dominantnu poziciju u Vašingtonu. Ipak, verujem da u Bushovoj administraciji još uvek postoji definisana preferencija da treba ići u pravcu uslovne nezavisnosti, spore i postupne nezavisnosti, odnosno da se učrvrstio osećaj da konačno treba konačno rešiti to pitanje kosovskog statusa. Dakle, iako je američka pozicija omekšana u poslednjih šest meseci, verujem da u Vasingtonu, kao i u većini evropskih prestonica, postoji uverenje da Kosovo napokon treba da krene u smeru nezavisnosti.


"Majka mi je Hrvatica i govorim srpski – bez toga Partizan me ne bi doveo" :: realno55 ::\nItalijan je bio gost u podkastu "Backdoor" sa svojim sunarodnicima i prilčao o mnogim temama.\n"Moja baka je iz Crne Gore, mama Hrvatica, a ja govorim srpski. To je 'conditio sine qua non' (uslov bez koga se ne može prim. aut). Nikada me ne bi doveli bez toga. Partizan je instituacija", rekao je Trinkijeri.\n"Biti trener Partizana je nešto jedinstveno. Svi oni znaju kakva sam osoba. Prepoznajem sebe kao romantika i dolazak u Partizan se može nazvati drugačijom odlukom. Taj klub je 'Hall of fame' košarke".\nTrinkijeri sa Partizanom ove sezone beleži sjajne rezultate jer je pre pauze bio prvi u ABA ligi i imao prednost domaćeg terena do kraja u Evrokupu.\n"Mislim da me u Srbiji poštuju zato što su prepoznali moju ludost da dođem u toliko istorijski tim, pun slave, u verovatno najgorem periodu ikada. Pokušaj vraćanja sjaja klubu je nešto posebno".\nProkomentarisao je i američkog šutera Partizana Korija Voldena.\n"On je moderan kombo bek, vrlo brz, fizički veoma jak. Odličan je defanzivac i raspolaže jakim arsenalom u napadu. Bez dileme, on je 100 odsto igrač za Evroligu", zaključio je.


2004. Od dobrih namera do dobre prakse - Autonomni ženski centar\nSvrha ovog projekta bilo je stvaranje dobrih postupaka u radu sa nasiljem u porodici kod stručnih radnica/ka centra za socijalni rad koji su stekli povećanu osetljivost za problem nasilja u porodici, posebno nasilja prema ženama.\nZadaci projektnih aktivnosti bili su:\n· postavljanje pitanja o nasilju u porodici korisnicama/cima usluga CSR, bez obzira na primarni problem zbog kog se obraćaju CSR, u cilju identifikovanja problema,\n· evidentiranje osnovnih podataka o nasilju i stvaranje elektronske baze podataka,\n· korišćenje prikupljenih podataka za razvijanje strategija specifičnog delovanja (zavisno od vrste nasilja, karakteristika žrtve, nasilnika i nasilne situacije),\n· rad na standardizaciji postupanja tako što će se, uzimajući u obzir specifičnosti situacije nasilja, planirati konkretni postupci (procena ugroženosti, standardne mere postupanja, ostale aktivnosti),\n· analiza slučajeva nasilja, »mapiranje« relevantnih institucija za rešavanje problema, organizovanje proširenih timskih sastanaka za planiranje intervencija i praćenje njihove realizacije,\n· informisanje korisnica/ka o mogućim uslugama CSR,\n· podrška stručnim i organizacionim kapacitetima učesnica/ka na projektu.\nDirektne učesnice/i projektnih aktivnosti bile/i su radnice/i centra za socijalni rad u 9 beogradskih opština: Novi Beograd, Zemun, Zvezdara, Palilula, Voždovac, Čukarica, Rakovica, Mladenovac i Grocka, ukupno 100 učesnik/ca. Indirektno, projektne aktivnosti su uticale na korisnice/korisnike usluga centara za socijalni rad, žrtve nasilja u porodici, omogućavajući im da dobiju odgovarajuće usluge – specifične i delotvorne.\nRealizujući planirane aktivnosti stručni radnice/i centara za socijalni rad su nastavili i razvili dobru saradnju sa institucijama i organizacijama koje se bave zaštitom od nasilja u porodici – odeljenjima unutrašnjih poslova/policijom i zdravstvenim ustanovama. Uspostavljena je dobra saradnja sa javnim tužilaštvom, sudovima i lokalnim organima vlasti. Na inicijative iz centra za socijalni rad spremno su odgovarale škole, posebno osnovne, predškolske ustanove, radne organizacije, kao i nevladine organizacije. Tokom realizacije projekta Predstavnici iz 180 institucija pridružili su se naporima stručnih radnica/ka u rešavanju najtežih slučajeva nasilja u porodici. Računamo da je i u odnosu na njih ostvaren pozitivan indirektni uticaj projektnih aktivnosti.\nIdentifikovanje slučajeva nasilja u porodici i formiranje evidencije: Evidentiranje i dokumentovanje nasilja u porodici, započeto tokom realizacije projekta Za život bez straha, nastavljeno je sa namerom da se obezbedi uvid u karakteristike i dimenzije problema. Redovno postavljanje pitanja o nasilju, bez obzira da li klijentkinja/klijent prilikom prvog dolaska u CSR izveštava o njemu, omogućava identifikovanje problema, a zatim i sprovođenje drugih postupaka. Protokoli* o postupanju u situacijama nasilja bili su «vodiči» u ovom postupku, olakšavajući procene i planiranje intervencija.\n[*Protokol o postupanju sa nasiljem u porodici za stručne radnice/ke u Centru za socijalni rad pogledati u: Za život bez straha – Izveštaj 2002/03., a skraćenu verziju u II poglavlju Izveštaja]\nPlanirano je da će svako odeljenje, u periodu od godinu dana, imati najmanje 120 korisnica/ka sa potrebom za intervencijom nastalom zbog nasilja u porodici. Tokom realizacije projekta registrovano je 955 klijenatkinja/klijentata koje su dobile neku od usluga u vezi sa problemom nasilja.\nIskustvo je pokazalo da evidencija, osim najopštijih podataka o žrtvi, nasilniku i karakteristikama nasilja, treba da sadrži popis svih intervencija koje uključuju različite aspekte podrške žrtvi i brige za njenu bezbednost, kao i intervencije prema počiniocima nasilja, ali i sve druge mere iz oblasti socijalne i porodično – pravne zaštite, koje stručne radnice/i mogu da primene, ceneći potrebe i interese klijenata u konkretnim situacijama.\n[Upitnik sa popisom osnovnih podataka o nasilju i listom intervencija nalazi se u II poglavlju Izveštaja . Evidencija je vođena u elektronskoj bazi podataka, što je omogućilo laku pretragu i obradu podataka.]\nKarakteristike situacija nasilja u porodici sa kojima su se susretale/i stručne radnice/i u centrima za socijalni rad i vrste intervencija koje su preduzimale/i detaljno su prikazane u tekstu Iz evidencije nasilja u porodici\nProšireni timski sastanak za planiranje mera zaštite: Složenost situacija nasilja u porodici, dugo trajanje i prethodne česte neadekvatne intervencije sistema zaštite, upućivale su da se efikasno postupanje ne može obezbediti ako u procesu planiranja mera zaštite ne učestvuju predstavnici svih relevantnih institucija. Organizovanje proširenog timskog sastanka za planiranje mera zaštite (konferencije slučaja) bila je najsloženija i najzahtevnija aktivnost stručnih radnica/ka. Priprema sastanka podrazumevala je da su prethodno obavljene važne aktivnosti – utvrđene osnovne karakteristike situacije nasilja u porodici i prikupljene sve važne činjenice, obavljene konsultacije sa timom u okviru CSR, identifikovane institucije i organizacije koje treba uključiti da bi plan mera zaštite i njihova realizacija bili efikasni. Bilo je potrebno obaviti i čitav niz organizacionih aktivnosti – od uspostavljanja kontakata do zakazivanja zajedničkog sastanka. Na zajedničkom sastanku, osim razmene informacija o slučaju nasilja, pravljeni su konkretni dogovori o postupanju, imajući u vidu najbolji interes i maksimalnu bezbednost klijentkinje/klijenta, žrtve nasilja.\nRadeći na rešavanju konkretnih problema, stručnjaci iz različitih institucija i organizacija imali su priliku da se direktno upoznaju, bolje razumeju mogućnosti i nadležnosti institucija, ali i da značajno efikasnije deluju na pružanju zaštite korisnicama/cima.\nPlanirano je da svakog meseca tokom 2004. po tri stručna radnika u svim odeljenjima pripreme sastanak na kojem će se odlučivati o konkretnom slučaju nasilja u porodici. Realizovano je 295 sastanaka, a detaljni prikazi „dobrih praksi”, kao i komentari u vezi sa propustima, nalaze se u Izveštaju.\nPodrška stručnim kapacitetima: Smatrale smo da je rad na problemima nasilja u porodici dovoljno težak, kompleksan i dugotrajan, tako da je neophodno da se procedure i postupci učine standardnim i jasnim, kako bi se olakšalo delanje i međusobno razumevanje stručnjaka koji su angažovani.\nSa namerom da se omoguće „dobre prakse” stvoreni su „alati” koji, uz neophodna znanja, olakšavaju rad: upitnik za prikupljanje i evidentiranje osnovnih podataka o karaktersitikama nasilja u porodici, lista intervencija socijalne službe, uputstvo o organizovanju proširenog sastanka za planiranje mera zaštite od nasilja i formular za pisanje izveštaja.\nPokazalo se da su neki materijali dobili „novu upotrebnu vrednost” – plakati koji prikazuju tehnikw moći i kontrole korišćeni su u postupku identifikovanja i imenovanja nasilja u radu sa žrtvama i nasilnicima, kao i za stalno preispitivanje stavova stručnih radnica/ka u odnosu na klijentkinje/klijente i preduzete intervencije.\nNa inovativan način upotrebljen je i čitav niz standardnih dokumenata: izjava na zapisnik od nasilnika da je upoznat sa krivičnom odgovornošću za činjenje nasilja u porodici, pismeno upozorenje, rešenje o nadzoru nad vršenjem roditeljskog prava, obaveštenje za policiju o postojanju nasilja u porodici, izveštaji stručnih radnica/ka.\nSva napravljena i inovirana dokumenta nalaze se u Izveštaju.\nPodrškom stručnim kapacitetima smatrale smo i supervizijske sastanke sa učesnicama/ima projekta tokom njegove realizacije. Posle nekoliko meseci sprovođenja aktivnosti, ustanovile smo propuste karakteristične za rad sa složenim situacijama nasilja u porodici – nerazumevanje višestrukog nasilja i istovremene pozicije žrtva-nasilnik, nekompletne mere zaštite, neprecizan plan institucija i organizacija koje treba pozvati na sastanak. Supervizijski sastanci su imali konsultativni karakter i ton – nisu bili nadzor ili kontrola, te su se pokazali vrlo korisnim.\nPraćenje potreba korisnica/ka: Verovale smo da je stručnim radnicama/ima važno da imaju povratne informacije o proceni usluga koje su njihove/i korisnice/i dobile/i u centru za socijalni rad, kako bi mogle/i da steknu bolji uvid u potrebe, ali i da procene dostupnost i kvalitet usluga. Prikupljeno je ukupno 1925 anketnih listića (dobijene informacije su bile internog karaktera).\nPlakati i lifleti o karakteristikama nasilne situacije, namenjeni informisanju žrtava nasilja izuzetno su koristili ženama koje su dolazile u Centar za socijalni rad. Istovremeno, pokazali su se kao koristan „alat” u radu sa žrtvom nasilja, ali i sa počiniocem, prilikom konfrontiranja sa njegovim nasilnim ponašanjem.\nSvi centri za socijalni rad pripremili su informativne liflete o svijim uslugama, uključujući i rad sa problemom nasilja u porodici, podatke o timovima i kontakt telefonima.\nPodrška organizacijskim kapacitetima: Efikasan stručni rad i dostupne usluge nije lako realizovati ako ne postoje i organizacione pretpostavke, ili ako su one skromne. Centar za socijalni rad treba da obezbedi informacije i kontakte sa različitim službama, institucijama i organizacijama, da ih upozna sa načinom svog rada i nadležnostima, da kontakt adrese i telefone učini dostupnim saradnicima i korisnicama/cima. Informativni lifleti, vizit karte, natpisi u loklanim glasilima, ali i tehnička pomagala – kompjuter, štampač, modem i kancelarijski materijal, sredstva su koja mogu da omoguće bolju informisanost zajednice, profesionalaca u drugim institucijama i korisnica/ka o uslugama centra za socijalni rad. To doprinosi da stručni rad postane vidljiviji i značajniji.\n· povećana je motivacija za učešće u aktivnostima koje nose novinu, kao i efikasnost u rešavanju postojećih slučajeva nasilja u porodici;\n· bolje je organizovano planiranje, realizovanje i praćenje intervencija u slučaju nasilja u porodici (veći broj intervencija socijalne zaštite, koordinirano planiranje, lična odgovornost za realizaciju planiranih aktivnosti, rokovi za realizaciju planova, organizovana stručna razmena mišljenja),\n· ostvarena je saradnja između različitih sistema u rešavanju problema nasilja u porodici, što direktno utiče na delotvornost i efiksanost preduzetih mera (povećan broj aktivnih učesnika u rešavanju problema, specifična podela zaduženja, povezane/sinhronizovane mere intervencije),\n· promenjena je pozicija CSR preko aktivnijeg korišćenja društvenih ovlašćenja, iniciranja povezivanja institucija i efikasnijeg vođenja slučajeva nasilja u porodici,\n· inovativni doprinos pojedinaca, stručnih saradnica/ka u CSR ogledao se u osmišljavanju načina za rešavanje/prevazilaženje konkretnih poteškoća, u standardizovanju postupka, boljoj razmeni iskustava, boljem korišćenju zakonskih mogućnosti,\n· zadovoljstvo u radu usled veće kompetentnosti za specifičan problem, delotvornosti i efikasnosti, potvrde za kvalitet rada od strane drugostepenog organa,\n· promocija dobrih praksi – pozivi da se prenesu stečena znanja i iskustva kolegama u drugim zajednicama (seminaru Vrbasu, učešće na konferenciji u Novom sadu, pozivi za gostovanja u Leskovcu, Kanjiži i Rumi),\nDoprinosi projekta reformi sistema socijalne zaštite:\nstručne radnic/i Centra za socijalni rad su obučeni za aktivnosti prepoznavanja i delovanja (primene socijalnih i porodično-pravnih mera zaštite) u situacijama nasilja u porodici,\npartnersko nasilje je uvedeno kao pojava relevantna za postupanje i odlučivanje stručnih rednica/ka, posebno kada se donose odluke o deci,\npovećano je razumevanje rodne uslovljenosti nasilja u porodici i predrasude koje postoje u vezi sa rodnim ulogama/moćima,\npromovisan je multidisciplinarni pristup u rešavanju problema nasilja u porodici, koji doprinosi stvaranju modela koordinirane akcije, iznalaženju najefiksanijih rešenja, otkrivanju »propusta« u odnosu na mogućnosti delovanja i uvida u nužne promene na nivou zakona i implementacije,\nformulisani su efikasni postupci i procedure u vezi sa slučajevima nasilja u porodici, kao doprinos standardizaciji procesa i mogućnosti »prenošenja dobre prakse«,\nuvedena je evidencija i uspostavljene baze podataka o slučajevima nasilja u porodici koje omogućavaju bolju analizu podataka, efikasno planiranje akcija i promene u delovanju/intervencijama, zasnovane na argumentima,\nindividualizovana je profesionalna odgovornost – imenovanjem »voditelja slučaja«, preciznim određivanjem ko – šta – kako – do kada je odgovoran u postupku zaštite žrtve nasilja,\ntražene su povratne informacije od korisnica/ka o uslugama koje omogućavaju njihovo prilagođavanje potrebama i statusu korisnica/ka,\npromovisana je aktivnost CSR, što ga čini dostupnim većem krugu različitih kategorija građanki/građana


Počelo traganje za istinom o smrti Draže Mihailovića\nNa inicijativu Ministarstva pravde Srbije, danas je počela sa radom državna komisija koja će pokušati da utvrdi gde se nalazi mesto na kom je, posle Drugog svetskog rata, pogubljen, a potom i pokopan komandant Jugoslovenske vojske u otadžbini Dragoljub Draža Mihailović.\nIstorijska uloga Mihailovića je, inače, već više od šest decenija predmet sporenja u Srbiji i na teritoriji bivše Jugoslavije.\nDržava Srbija se prvi put upušta u rešavanje jedne od njenih najvećih misterija iz istorije dvadesetog veka, a to je gde se nalazi grob komandanta Jugoslovenske vojske u otadžbini Dragoljuba Draže Mihailovića. Ovaj zadatak poveren je komisiji koju čine predstavnici Republičkog tužilaštva, Ministarstva pravde, te istoričari i novinari, za koje se veruje su dobri poznavaoci tog perioda.\nIstorijska uloga Draže Mihailovića često je bila predmet sporenja i krupnih nesuglasica u ovdašnjem društvu, međutim, kako poručuju iz Ministarstva pravde, cilj komisije nije ulaženje u bilo kakve istorijske odnose, već potreba da se, jednom za svagda, završi ta misterija.\nIstoričar Čedomir Antić smatra da se bez istine o prošlosti i suočavanja s njom, ma kakva ona bila, ne može doći do uspostave savremenog demokratskog društva. Ta činjenica je i glavna prepreka da Srbija postane demokratska zemlja, u meri u kojoj su demokratski njeni zapadnoevropski uzori, kaže Čedomir Antić:\nPostoji nekoliko verzija o tome gde je streljan i pokopan Draža Mihailović. Pored Ade Ciganlije, pominju se jaruga kod Jajinaca, zatim mesto gde se danas nalazi zdanje Ortopedske bolnice na Banjici, a poslednjih godina govori se i o Lisičjem Potoku, ispod dedinjskog brda.\n"Država bi vrlo brzo mogla da dođe do te istine, tako što bi prosto eliminisala određena mesta. Ako se već tadašnji režim pobrinuo da prikrije tragove svojih zločina, možda makar da kažemo da li je zaista na Adi to gubilište, na kojem su pogubljeni Draža Mihailović i još neki osuđenici iz tog vremena, ili nije."\nČlan Državne komisije Aleksandar Čotrić, inače poslanik Srpskog pokreta obnove Vuka Draškovića i predsednik Asocijacije za negovanje tekovina Ravnogorskog pokreta, pozdravlja ovu inicijativu i očekuje da će uskoro uslediti i sudska rehabilitacija Draže Mihailovića, za koga tvrdi da je neosporno bio antifašista i rodoljub:\n"Najbolja potvrda tome da Draža Mihailović nije bio kolaboracionista, da nije bio kvisling, da nije bio izdajnik, jeste to što mu je, doduše posthumno, ali ipak, dve godine posle njegovog streljanja, 1948. godine, tadašnji američki predsednik Hari Truman dodelio visoko odlikovanje, Orden legije časti, za njegov doprinos borbi antifašističke koalicije protiv nacizma u Evropi."\nVeliki deo javnosti, međutim, ne deli ovo mišljenje. Stav Saveza antifašista je, kako za Radio Slobodna Evropa prenosi član ove organizacije Radovan Pantović, potpuno jasan:\nNaši državni organi izgleda vole da rade posao istoričara, pa su se vrlo predano uključili u akciju traženja groba Draže Mihailovića. Ono što naši državni organi ne rade, to je da istražuju počinioce i nalogodavce političkih zločina u Srbiji s kraja dvadesetog veka.\n"Neko ko je učestvovao, komandovao jedinicama i pokretom koji je sve vreme Drugog svetskog rata sarađivao sa kvislinzima i okupatorom, ne može biti ni u kom slučaju proglašen za antifašistu. Šta je bilo njegovo polazno stanovište 1941., to je potpuno druga priča. Ali, rat je trajao četiri godine, i tokom te četiri godine taj čovek je komandovao pokretom i jedinicama koje su u mnogo čemu, manje ili više, sarađivale sa okupatorom i kvinsliškim jedinicama."\nU Srbiji, strašno ozbiljne stvari, po pravilu, postaju groteska, kaže istoričarka Branka Prpa, komentarišući početak rada ove Komisije. Ona postavlja pitanje zašto se država meša u posao istoričara, umesto da se bavi rasvetljavanjem nerešenih političkih ubistava iz bliže prošlosti:\n"Mi neprestano imamo na delu zanimljivu zamenu teza. Naši državni organi izgleda vole da rade posao istoričara, pa su se vrlo predano uključili u akciju traženja groba Draže Mihailovića. Ono što naši državni organi ne rade, to je da istražuju počinioce i nalogodavce političkih zločina u Srbiji s kraja dvadesetog veka. Dakle, mi se kao građani zaista moramo zapitati da li je u nekom smislu za našu državu važnije istorijsko vreme, ili je za našu državu važnije savremeno vreme, takozvana recentna prošlost."\nKonačno, šta o ovoj inicijativi kažu Beograđani, te da li veruju da će, posle više od 6 decenija, biti otkriveno mesto gde je sahranjen Draža Mihailović:\n"Do dokumenata će možda i doći, ali da li će naći grob – nisam baš neki veliki optimista."\n"Još jedna od njihovih maskica da zavaraju. Na ovakav način ga oni sve više udaljavaju od naroda."\n"Mislim da je on izdajnik i da je mnogo naših nevinih ljudi pobio."\n"Ono što se znalo o Draži, i ono ljudi što ga je cenilo je sve manje i manje. Malo njih uopšte i zna ko je on."\n"Hoće sada da ga rehabilituju na sramotu našeg srpskog naroda."\n"Možda bi bilo dobro da se sazna."\n"Ako su ljudi saznali za dinosauruse, saznaće i za Dražu."


Varhelji o Srbiji: Reforme uslov za otvaranje novih poglavlja - European Western Balkans\nBRISEL – Vlada Srbije ima svu potrebnu moć da sprovede evropske reforme, a tad će Evropska komisija moći da uveri članice EU da treba otvoriti nova poglavlja u pregovorima sa Srbijom, izjavio je juče u Evropskom parlamentu evropski komesar za proširenje Oliver Varheji.\nNa sednici Odbora za spoljnopolitička pitanja Evropskog parlamenta, Varhelji je istakao da je Srbija najvažniji trgovinski partner u regionu i da sa jasnom evropskom perspektivom ima i jedinstvenu odgovornost za napredak celog regiona na putu ka EU.\nOn je istakao da je Evropska komisija zabrinuta zbog primedbi na izborni proces, koje su našle svoje mesto u izveštaju ODIHR-a.\nPrema njegovim rečima, preporuke koje su iznete u tom izveštaju trebalo bi da budu primenjene pre narednih izbora.\n“Nadam se da će naredne dve godine obeležiti intenzivan rad i intenzivno donošenje rezultata”, rekao je Varhelji, dodajući da je to način da se pojedine države članice EU ubede da otvore sva pregovaračka poglavlja sa Srbijom, ali i da počnu sa zatvaranjem poglavlja kako bi se ubrzao proces evrointegracija.\nNa pitanja poslanika o tome šta Evropska komisija misli da učini da bi se zaustavilo nazadovanje demokratije i manjak vladavine prava, nezavisnosti pravosudja i slobode medija, komesar je odgovorio ocenom da vlada u Beogradu sada može da sprovede reforme pravosuđe i druge.\n“Ovo je jedinstvena prilika koju bi trebalo da iskoristimo, ne samo kada su u pitanu reforfme koje je potrebno sprovesti, već i da omogućimo da dijalog Beograda i Prištine bude nastavljen i da bude uspešan”, rekao je Varhelji.\nPriznajući da je došlo do pogoršanja stanja u pojedinim oblastima, koje su i opisane u izveštajima Evorpske komisije, Varhelji je rekao da su u Srbiji bili izbori i da je formiranje ove vlade trajalo duže nego što se to očekivalo.\nTokom postavljanja pitanja komesaru za proširenje, poslanici EP insistirali su na premedbama koje je predsednik Srbije Aleksandar Vučić u martu izneo na račun podrške EU u pandemiji virusa korone i pohvalama na račun Kine.\nVarhelji poručio da misli da naglašavanje tog pitanja nije previše dobra ideja, dodajući da je pomoć ipak pomoć, a ne trka, te da je uloga EU veoma pozitivna, ne samo u očima srpske elite, već i u očima javnosti.\n“Od marta slušam takve komentare. One kolege koje to stalno ponavljaju zanemaruju zajednički rad i koliko smo svi uložili da naš doprinos u borbi protiv pandemije bude vidljiv i propuštaju da vide da su nam se na kraju predsednik i Vlada zahvalili na svemu što smo uradili i nastavljaju to da čine, jer mi smo obezbedili najviše pomoći,” zaključio je Varhelji.\nAFETEvropski parlamentOliver VarheljiSrbija


Najava iz Erbasa - šta planiraju za Srbiju i "Momu"? - Smedia\nNajava iz Erbasa - šta planiraju za Srbiju i "Momu"?\nBeograd -- Potpredsednik "Erbasa" za JIE Cezar Sančez Lopez kaže da kompanija radi na sertifikaciji Vazduhoplovnog zavoda u Batajnici za remont helikoptera "gazela".\nOn je izjavio da se planira saradnja sa vojskom, policijom i industrijom u narednom periodu.\nSančez Lopez je za RTS podsetio da je "Erbas" faktički prisutan na ovim prostorima od početka osamdesetih godina kada je JNA odlučila da modernizuje vojne helikoptere tipa "soko gazela" u saradnji sa sektorom za helikoptere francuske kompanije "Aerospasijel".\n"Taj sektor je danas firma 'Erbas helikopteri'. 'Erbas' je nastao kao rezultat strateškog razmišljanja i političke odluke Nemačke, Španije i Francuske da spoje svoje aeronautičke kapacitete, kako bi bili konkurentni na svetskom tržištu", rekao je Sančez Lopez za emisiju "Dozvolite..."....


Vanredni upravnik alarmira akcionare "Krajina osiguranja" | Radio Televizija BN\nVanredni upravnik alarmira akcionare "Krajina osiguranja"\n"Krajina osiguranje“ neće moći u kraćem periodu ostvariti pozitivno poslovanje, a otklanjanje finansijskih poteškoća moguće je samo uspostavljanjem adekvatne organizacione strukture, povećanjem prodaje osiguranja i smanjenjem troškova poslovanja te po potrebi emisijom akcija.\nRepublika Srpska 04.01.2017 | 20:13\nNavodi se to u Informaciji o rezultatima vanredne uprave koju je za sastanak sa akcionarima, koji je zakazan za 10. januar, pripremio vanredni upravnik „Krajina osiguranja“ Miroslav Lazendić.\nVanredna uprava u „Krajini“ traje do 20. januara, nakon čega će Agencija za osigranje RS odlučiti hoće li ona biti produžena ili će ovo društvo biti vraćeno akcionarima na upravljanje.\nLazendić je pozvao akcionare na sastanak kako bi ih upoznao sa razlozima uvođenja vanredne uprave i daljim aktivnostima u vezi sa poslovanjem ovog osiguravajućeg društva.\nU informaciji, koja je u posjedu CAPITAL-a, Lazendić je naveo da finansijske poteškoće društva iz 2016. godine nisu nastale kao posljedica ostvarenja rizika iz poslova osiguranja, već su u najvećoj mjeri proistekle iz lošeg rukovođenja i donošenja niza štetnih odluka od strane uprave i akcionara društva.\nObaveze „Krajina osiguranja“ na kraju novembra prošle godine iznosile su 8,5 miliona maraka, ali Lazendić navodi da „Krajina“ trenutno ima imovinu i kapital da može nastaviti poslovanje u skladu sa zakonom.\n„Međutim, to je moguće samo pod uslovom da se imenuju organi upravljanja, da se akti društva usklade sa trenutno važećim propisima, izvrši analiza radnika po organizacionim jedinicama i da se po potrebi prime radnici koji bi obavljali upravljačke poslove, da se analiziraju ugovori sa radnicima i eventualno sklope povoljniji ugovori te da se uvede nagrađivanje po učinku“, navodi se u inforamciji.\nLazendić predlaže i da se intenzivira prodaja osiguranja imovine, a smanji učešće autoosiguranja, da se prate svi sudski postupci u kojima je „Krajina“ učesnik, te da se pokreću disciplinski postupci protiv radnika koji ne ispunjavaju osnovne uslove iz radno-pravnih odnosa.\n„U slučaju neostvarenja tih uslova, društvo može ponovo imati problema sa likvidnošću, adekvatnošću kapitala i pokrićem tehničkih rezervi, te će biti potrebno obezbijediti dodatna sredstva“, zaključuje Lazendić.\nCAPITAL saznaje da se na sastanku neće pojaviti većinski akcionar Naveen Aggarwal koji je Lazendića juče obavijestio da će ga u njegovo ime sastanku prisustvovati Mladen Jovanović.\nU informaciji je navedeno i da je Viši privredni sud u Banjaluci ukinuo presudu Okružnog privrednog suda u Trebinju iz maja ove godine po kojoj je „Krajina“ trebala isplatiti blizu šest miliona KM svojim većinskim vlasnicima Naveenu Aggarwalu i Gupti Neete.\nPored toga što mu je definitivno propao pokušaj da sudskim putem iznese van Republike Srpske sav uloženi novac, a i dalje ostane većinski vlasnik, Aggarwal se suočava sa još većim problemom. Sada mora da uloži još blizu sedam miliona KM u „Krajina osiguranje“, ili će ostati i bez do sada uloženih 6,9 miliona KM.\nNaime, Komisija za hartije od vrijednosti RS utvrdila je, rješenjem od 25. oktobra, da su Aggarwal i Gupta Nepte djelovali zajedno pri kupovini akcija „Krajine“, te ih obavezala da objave ponudu za preuzimanje preostalih akcija ovog društva.\nMeđutim, Aggarwal izbjegava i tu obavezu, jer mu rješenje KHOV još nije zvanično uručeno, ali je i pored toga podnio tužbu kako bi poništio rješenje KHOV.\n„Krajina osiguranje“, koje je bilo u većinskom vlasništvu RS, krajem prošle godine je dokapitalizacijom promijenilo vlasnika, tako što su Amerikanac indijskog porijekla Naveen Aggarwal i Gupta Neete kupili emisiju akcija za blizu sedam miliona KM. Nakon niza nezakonitosti koje su počinili Agencija za osiguranje jekrajem jula prošle godine uvela vanrednu upravu i tako spasila izvlačenje kapitala iz „Krajina osiguranja“.\nJoš jedno uništeno preduzeće u Banjaluci.\nGdje god je država umješala svoje prste u konačnici završi ovako.Postavljanjem nestručnog kadra u vidu spodobe Gromilić,finansiranjem stranke pali bi i mnogo veći sistemi.Takvi su kadrovi Snsd-a.U pitanju je zgrada Krajine u centru grada,zapala je mnogima za oko,a vodi se rat između Tegelgije i Škrbića.Kome će je Dodik dati brzo će se vidjeti.A TO ŠTO ĆE RADNICI NA ULICU I NIJE NIŠTA NOVO.BJEŽITE LJUDI IZ OVE PROKLETE ZEMLJE PA NEK PREDSEDNIKUJU SAMI SEBI,DABOGDA CRKLI